Tetak kepala dan tangan peguam guna parang, lelaki didenda RM5,000

KUALA LUMPUR, 11 Mac – Seorang lelaki yang menetak bahagian kepala dan tangan kiri seorang peguam menggunakan parang kerana berang selepas ditegur tidak memakai pelitup muka sambil menghisap rokok semasa ingin masuk ke dalam sebuah pasar raya, didenda RM5,000 oleh Mahkamah Majistret Selayang hari ini.

Majistret Nur Hafizah Rajuni menjatuhkan hukuman itu ke atas M. Samasiveng, 57, selepas dia mengaku bersalah mencederakan Gurcharan Singh, 60, menggunakan sebilah parang yang mungkin menyebabkan kematian terhadap mangsa di sebuah pasar raya di Taman Bersatu Rawang, Gombak di sini pada 12.45 tengah hari, 9 Mac lepas.

Pendakwaan dikemukakan mengikut Seksyen 324 Kanun Keseksaan yang membawa hukuman penjara maksimum 10 tahun atau dengan denda atau sebat atau mana-mana dua daripada seksaan itu.

Timbalan Pendakwa Raya Nur Shasha Hidayah Nor Azahar memohon hukuman setimpal mengambil kira faktor kepentingan awam serta mangsa telah menerima 10 jahitan di bahagian kepala dan empat jahitan di bahagian tangan.

Peguam T. P Aravind yang mewakili Samasiveng memohon denda minimum dengan alasan anak guamnya menanggung keluarga serta seorang isteri yang menghidap penyakit gout, kencing manis dan darah tinggi serta tidak mempunyai pekerjaan tetap.

Sebaik sahaja mangsa keluar dari pasar raya itu, tertuduh telah menunggu mangsa dan memarahinya dan secara tiba-tiba tertuduh mengambil sebilah parang berukuran 18 sentimeter (cm) dari keretanya lalu menetak di bahagian kepala dan tangan kiri mangsa.


Kemenangan Melaka United buka mata ramai pihak

KEMENANGAN sulung Kelab Bolasepak Melaka United (Melaka United FC) ke atas Sri Pahang FC dalam aksi Liga Super malam tadi berjaya membuka mata ramai pihak berkepentingan.

Pemangku Jurulatih Melaka United Mohd Asri Ninggal berkata, ia berikutan walaupun dibebani pelbagai cabaran dan kemelut dalaman sebelum ini, ia membuktikan skuad Hang Tuah memiliki semangat juang luar biasa.

Katanya, meskipun ketinggalan seawal minit keempat, pemain telah menunjukkan kesungguhan dan semangat tidak mudah mengalah untuk memastikan kemenangan pertama berjaya diraih musim ini.

“Bagi saya, ia bukan kelegaan untuk saya tetapi untuk Melaka juga kerana sebelum ini kita hanya berjaya mengutip satu mata daripada empat perlawanan.

“Jadi, tugas saya ialah untuk menjaga pemain dan saya telah bercakap dengan mereka bahawa perkara paling penting ialah untuk kita menghasilkan keputusan positif.

“Bila kita dapat kemenangan ia akan membuka mata pengurusan dan ramai pihak lain dan sebab itulah fokus saya sekarang ialah untuk membantu Melaka United mengutip seberapa banyak mata yang boleh dalam aksi liga musim ini,” katanya dalam sidang media selepas perlawanan.

Mengulas lanjut, beliau berkata, Melaka United tidak boleh lagi berada pada landasan kekalahan yang mana ia dikhuatiri bakal menjatuhkan moral keseluruhan pasukan.


Umat Islam di Indonesia dan Thailand beraya pada Isnin, Singapura pada Selasa

KUALA LUMPUR, 1 Mei – Negara jiran Indonesia dan Thailand akan turut serta dengan Malaysia meraikan Aidilfitri pada Isnin (2 Mei), sementara Singapura akan meraikannya pada Selasa (3 Mei).

Penyimpan Mohor Besar Raja-Raja Tan Sri Syed Danial Syed Ahmad malam ini mengumumkan umat Islam di Malaysia akan menyambut Hari Raya Aidilfitri pada Isnin.

“Bagi menyempurnakan titah perintah Ke Bawah Duli Yang Maha Mulia Seri Paduka Baginda Yang di-Pertuan Agong, setelah diperkenan oleh Duli-Duli Yang Maha Mulia Raja-Raja, maka adalah dengan ini saya mengisytiharkan bahawa tarikh Hari Raya Puasa bagi negeri-negeri seluruh Malaysia telah ditetapkan pada hari Isnin, 2 Mei 2022,” katanya.

Di Jakarta, Menteri Hal Ehwal Ugama Yaqut Cholil Qoumas mengumumkan di kementeriannya malam ini bahawa rakyat Indonesia akan menyambut Aidilfitri juga pada Isnin.

“Jadi, dengan ini, saya mengisytiharkan Isnin, 2 Mei sebagai hari pertama Aidilfitri,” kata Aziz dalam pengumuman yang disiarkan secara langsung oleh stesen televisyen tempatan.

“Mengikut kiraan hisab, anak bulan Syawal tidak mungkin dapat dilihat di atas ufuk Singapura ketika matahari terbenam petang tadi dan tidak juga mencukupi syarat kriteria imkanur rukyah yang telah dipersetujui oleh negara-negara anggota MABIMS.


Ketua Pendakwa Syarie tidak teruskan pertuduhan terhadap Siti Nuramira

KUALA LUMPUR, 20 Julai – Jabatan Pendakwaan Syariah Wilayah Persekutuan membuat keputusan untuk tidak meneruskan pertuduhan terhadap Siti Nuramira Abdullah bagi mengelakkan wanita itu dituduh di dua mahkamah berbeza.

Dalam satu kenyataan, Ketua Pendakwa Syarie jabatan itu berkata keputusan untuk tidak meneruskan pertuduhan terhadap wanita itu berdasarkan Seksyen 58 (2) Akta 505 Akta Pentadbiran Undang-Undang Islam (Wilayah-Wilayah Persekutuan) dan Seksyen 181 Akta 560 Akta Tatacara Jenayah Syariah (Wilayah-Wilayah Persekutan) 1997.

“Pertuduhan jenayah sudah dimulakan di mahkamah sivil pada 13 Julai lalu di bawah Seksyen 298A Kanun Keseksaan. Maslahah dari sudut pentadbiran keadilan bagi mengelakkan tertuduh dituduh di dua mahkamah berbeza bagi mencapai matlamat sama iaitu untuk dihukum atas kesalahan yang dilakukan.

“Seksyen 298A Kanun Keseksaan memperuntukkan hukuman yang lebih berat. Sesuai dengan maqasid (matlamat) syariah yang menekankan pendekatan ta’dib dalam pentadbiran jenayah syariah diharap dapat membawa kembali tertuduh ke arah amalan Islam sebenar,” menurut kenyataan itu.

Menurut kenyataan itu lagi, kes berkenaan sudah didaftarkan pada 13 Julai lepas berdasarkan siasatan awal yang dijalankan terhadap Siti Nuramira dan sebutan pertama ditetapkan pada 14 Julai tetapi ditangguhkan pada 21 Julai (esok).

Siti Nuramira ditahan semalam oleh penguat kuasa Jabatan Agama Islam Wilayah Persekutuan (JAWI), sejurus dibebaskan dengan jaminan atas pertuduhan menyebabkan suasana tidak harmoni dalam kalangan umat Islam, di Mahkamah Sesyen Kuala Lumpur.

Isnin lepas, Nuramira dan teman lelakinya V. Alexander Navin membayar wang jaminan masing-masing berjumlah RM20,000 melalui hasil kutipan sumbangan orang ramai.

Pada 13 Julai lepas, Siti Nuramira mengaku tidak bersalah di Mahkamah Sesyen di sini atas pertuduhan mengaku bahawa dia adalah seorang Muslim yang telah menghafal 15 juzuk al-Quran dan kemudian bertindak membuka tudung dan menanggalkan baju kurung sewaktu membuat persembahan di atas pentas.

Kesalahan itu didakwa dilakukan di Restoran Crack House Comedy Club, Taman Tun Dr Ismail, di sini pada 6 petang, 4 Jun lepas mengikut Seksyen 298A(1)(a) Kanun Keseksaan yang membawa hukuman penjara maksimum lima tahun, jika sabit kesalahan.

Alexander Navin pula mengaku tidak bersalah di Mahkamah Sesyen Petaling Jaya atas dua pertuduhan iaitu membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Instagram menggunakan nama profil Twitter ‘greenleafyconnoiseur’ dan YouTube dengan nama profil ‘Alex & Amy @ insta Greenleafyconnoiseur’, pada 5 Jun dan 16 Jun lepas.

Kedua-dua pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan.


Vaksin COVID-19 : Pemain industri pelancongan perlu diberi keutamaan

AYER KEROH 19 Mei. – Pemain industri pelancongan di negeri ini meminta supaya diberikan keutamaan suntikan vaksin COVID-19 sebagai langkah berjaga-jaga.

Presiden Persatuan Pelancongan Melaka (MTA) Madeline Kuah Wey Lee berkata, ia bagi memastikan sektor pelancongan di  negeri ini terjamin sekali gus menarik lebih ramai pelancong selepas Perintah Kawalan Pergerakan (PKP) 3.0 ditamatkan.

“Semua pemain industri perlu diutamakan dalam pemberian vaksin, bagi meningkatkan keselamatan sektor pelancong pada masa akan datang selain meyakinkan pengunjung ke negeri ini.

Katanya, walaupun Melaka antara negeri yang mengalami situasi sektor pelancongan yang tenat, namun usaha untuk mengekalkan sektor itu agar tidak lumpuh tetap diteruskan.

“Melaka juga alami situasi sektor pelancongan tenat sebab kita tak boleh pergi ke mana-mana, rentas negeri tak boleh, rentas daerah pun tak boleh.

Sementara itu, Pengerusi Persatuan Ejen-Ejen Pelancongan dan Pengembaraan Malaysia (MATTA) Melaka Goh Hock Gin meminta supaya Gelembung Perjalanan Domestik dapat diteruskan semula selepas PKP 3.0.

“Walaupun pendapatan tak masuk kita tetap kena bayar 30 peratus gaji kakitangan, itu belum masuk kos operasi dan utiliti yang perlu ditanggung,” katanya.


Rangka kerja karbon sifar bersih mungkin diumum tahun ini – Mustapa

KUALA LUMPUR, 9 Mac – Kerajaan berharap dapat mengumumkan butiran mengenai sasaran pelepasan karbon sifar bersih 2050 pada tahun ini, kata Menteri di Jabatan Perdana Menteri (Ekonomi) Datuk Seri Mustapa Mohamed.

Jelas beliau, kerajaan masih dalam peringkat membangunkan rangka kerja berkenaan yang turut merangkumi langkah memperkenalkan pasaran karbon dan mekanisme penetapan harga karbon secara sukarela seperti cukai karbon serta perluasan insentif cukai teknologi hijau.

“Adalah diharapkan butiran lanjut mengenainya dapat diumumkan pada tahun ini yang dapat memberi gambaran lebih jelas kepada kita,” katanya ketika berucap pada Persidangan Hijau MIDF bertemakan ‘Beyond The Blah Blah Blah’ di sini, hari ini.

“Kerajaan juga komited untuk memenuhi janji kita dalam Sidang Kemuncak Bumi Rio 1992 untuk memastikan 50 peratus daripada kawasan negara kekal diliputi hutan.

“Pada masa sama, kerajaan juga menyasarkan agar Malaysia muncul sebagai hab Pelaburan Mampan dan Bertanggungjawab (SRI) serantau bagi meraih manfaat daripada peningkatan permintaan terhadap produk-produk SRI,” katanya.

“Ketika ini, beberapa negara masih dalam proses beralih ke sumber tenaga lebih hijau pada tahap yang ketara manakala masih banyak negara-negara pesat membangun yang sebaliknya bergantung kepada industri yang sarat karbon.

“Bagi menikmati manfaat di landasan karbon lebih rendah, negara sedang pesat membangun seperti Malaysia perlu mempercepat peralihannya ke arah tenaga lebih hijau,” katanya.

Menurut Mustapa, kerajaan telah melaksanakan Akta Tenaga Boleh Baharu sedekad lepas yang berperanan sebagai inisiatif bagi menggalakkan pembangunan sektor tenaga berkaitan.

Pada Disember 2021, Bank Negara Malaysia (BNM) telah menerbitkan Draf Pendedahan Pengurusan Risiko Iklim dan Analisis Senario yang menetapkan keperluan berkaitan bagi meningkatkan daya tahan sektor kewangan terhadap risiko terbabit.

Suruhanjaya Sekuriti Malaysia juga telah mengeluarkan kertas rundingan mengenai Taksonomi SRI bagi pasaran modal tempatan untuk mengenal pasti aktiviti ekonomi yang seiringan dengan matlamat tadbir urus alam sekitar, sosial dan korporat (ESG).

Mustapa berkata, ini dapat dilihat menerusi peningkatan jumlah syarikat tersenarai di bawah Indeks FTSE4Good Bursa Malaysia melibatkan syarikat yang terbukti memenuhi kriteria ESG tertentu.


Muhyiddin luang masa bersama warga peladang, penternak dan nelayan di Beaufort

BEAUFORT 17 Sept. – Perdana Menteri Tan Sri Muhyiddin Yassin hari ini meluangkan masa bersama warga peladang, penternak dan nelayan Sabah di Dataran Bagandang, di sini, kira-kira 90 kilometer dari Kota Kinabalu.

Muhyiddin, yang tiba jam 9.45 pagi sambil memakai pelitup muka, melambaikan tangan kepada hadirin yang turut menjaga pematuhan prosedur operasi standard (SOP) COVID-19 termasuk penjarakan fizikal.

Turut hadir Menteri Pertanian dan Industri Makanan Datuk Seri Dr Ronald Kiandee, dua timbalannya Datuk Seri Ahmad Hamzah, Datuk Che Abdullah Mat Nawi, Ahli Parlimen Beaufort Datuk Azizah Mohd Dun dan bekas Ketua Menteri Tan Sri Musa Aman.

Muhyiddin dijangka akan melancarkan Skim Subsidi Baja dan Racun Padi Bukit Huma pada acara ini, yang antara lain memberi bantuan berupa geran, elaun, skim ternakan, dan zakat kepada golongan peladang, penternak dan nelayan yang layak dalam usaha membantu meningkatkan taraf hidup golongan tersebut.

Skim itu juga meliputi Insentif Skim Rezeki Ternak dengan peruntukan sebanyak RM1.73 juta yang akan memanfaatkan penternak ruminan dan penternak unggas berskala kecil dan sederhana.

Geran Agropreneur Muda dengan peruntukan sebanyak RM2.94 juta pula akan memberi manfaat kepada 182 usahawan dan Insentif Projek Pembangunan Industri Kopi dengan peruntukan RM556,000.

“Saya  mendengar dan memahami kesukaran hidup golongan nelayan dalam berdepan saat-saat sukar negara menghadapi wabak COVID-19. Saya berharap kenaikan elaun ini akan sedikit sebanyak mengurangkan beban yang dihadapi,” katanya.


Operasi Halangan di Jalan Temiang-Pantai

SEREMBAN 1 Jun – Bahagian Siasatan dan Penguatkuasaan Trafik (BSPT) Ibu Pejabat Polis Daerah Seremban menjalankan Operasi Halangan Jalan Temiang-Pantai pada 31 Mei lalu.

Operasi itu bertujuan mengelakkan tindakan segelintir pengguna jalan raya yang berhenti di lorong kecemasan di sepanjang laluan tersebut yang boleh mengundang bahaya semua pihak.

Tindakan memberhentikan kenderaan di bahu jalan atau lorong kecemasan boleh diambil tindakan dibawah Kaedah 50 Kaedah-Kaedah Lalu Lintas Jalan 1959 iaitu ‘Larangan Terhadap Halangan’ dan Kaedah 53 Kaedah-Kaedah Lalu Lintas Jalan 1959 iaitu ‘Lorong Kecemasan’.

Mana-mana pihak yang didapati bersalah boleh didenda tidak melebihi RM2,000 atau dipenjarakan selama tempoh tidak melebihi enam bulan dan dalam hal sabitan kali kedua atau kali kemudian, didenda tidak melebihi RM4,000 atau dipenjarakan selama tempoh tidak melebihi dua belas bulan atau kedua-duanya.


ATM mampu sumbang perubatan, kesihatan sekiranya diperlukan

KUALA LUMPUR 24 Jun – Angkatan Tentera Malaysia (ATM) bukan hanya mampu memelihara kedaulatan dan menjaga keselamatan negara malah berupaya menyumbang dari segi perubatan dan kesihatan sekiranya diperlukan ketika negara dilanda wabak COVID-19.

Panglima ATM, Jeneral Tan Sri Affendi Buang berkata, ATM bagaikan ‘kerajaan kecil’ yang ada semua keperluan namun keupayaan ATM dalam sektor perubatan tidaklah sebesar Kementerian Kesihatan (KKM) dan pihaknya dalam kesediaan tertinggi memberikan perkhidmatan terbaik.

Beliau berkata ini terbukti apabila ATM membina Hospital Medan di Taman Ekspo Pertanian Malaysia Serdang (MAEPS) tahun lepas bagi menampung kekurangan katil dan unit rawatan rapi (ICU) terutamanya untuk warga asing yang disyaki menghidap COVID-19 di samping kes-kes dilihat semakin meningkat.

“Keupayaan kami dalam bidang perubatan ini tidak besar, tapi memberi banyak kelegaan kerana ATM beri beberapa ICU pada masa tepat, keadaan yang sesuai dan boleh disediakan dengan segera. Ia adalah mengenai hidup dan mati.

“Apabila kes meningkat, dan ketika keperluan untuk tambah fasiliti perubatan datang dengan mendadak, ATM ada (fasiliti perubatan yang boleh dikongsikan) dan kami bersedia untuk tujuan itu. Ini dalah satu usaha ketika perang kami (di samping menjaga keselamatan negara),” katanya dalam Wacana Akademi Professor, Temu Bual Bersama Panglima ATM : Impak COVID-19 kepada pertahanan dan keselamatan negara, di sini, baru-baru ini.

Affendi berkata apabila terbinanya Hospital Medan di MAEPS itu, ATM bukan hanya menyediakan keperluan perubatan bahkan dari segi keselamatan yang melibatkan bukan sahaja warga asing tetapi pendatang tanpa izin.

“Cabaran-cabaran lain (selain perubatan) ialah keselamatan sebab ia melibatkan pendatang tanpa izin dan ada juga kes jenayah, jadi kita menyediakan keselamatan sebagai sebahagian daripadanya,” katanya.

“Ini adalah bagaimana kita bermula, kita menyediakan anggota tentera untuk keselamatan, menyediakan pasukan perubatan dan doktor. Kami membantu KKM walaupun bilangannya kecil tapi ia membuat banyak perbezaan,” katanya.


Program Transformasi GLC berjaya tingkatkan permodalan pasaran GLC terpilih kepada RM386 bilion

KUALA LUMPUR, 11 Mac – Program Transformasi Syarikat Berkaitan Kerajaan (GLC) telah berjaya meningkatkan permodalan pasaran bagi 20 GLC terpilih sebanyak 2.9 kali kepada RM386 bilion dalam tempoh 10 tahun, kata Menteri Kewangan Tengku Datuk Seri Zafrul Abdul Aziz.

Beliau berkata program itu turut berjaya meningkatkan hasil bersih GLC kepada RM26.2 bilion setahun, selain menambah pulangan pemegang saham kepada 11.1 peratus setahun.

Tengku Zafrul berkata, melihat kepada saiz dan pengaruh ekosistem GLC dalam pembangunan sosioekonomi negara, adalah wajar bagi Syarikat Pelaburan berkaitan Kerajaan (GLIC) dan GLC untuk terus distruktur dan ditambah baik.

“Dalam perkara ini, kerajaan kini giat berusaha untuk menajamkan lagi fokus GLIC, terutamanya dalam menceburi industri baru seperti yang berteraskan Revolusi Industri 4.0.

“Usaha menambah baik ini juga akan dilaksanakan oleh GLC tersenarai melalui Program Transformasi Syarikat Senaraian Awam yang saya lancarkan pada 2 Mac lepas,” katanya pada majlis pelancaran Hari Terbuka GLC di sini, hari ini.

Hari terbuka GLC yang bermula hari ini hingga 13 Mac, 2022 dilancarkan oleh Perdana Menteri Datuk Seri Ismail Sabri Yaakob di Pusat Konvensyen Kuala Lumpur.

Dalam pada itu, Tengku Zafrul berkata kemasukan Malaysia sebagai ahli Perkongsian Ekonomi Komprehensif Serantau (RCEP) mulai 18 Mac ini dijangka meningkatkan hasil eskport negara sebanyak RM44 bilion setahun.

Beliau berkata ia merupakan antara petanda yang mencerminkan potensi perkembangan yang memberangsangkan bagi 2022 selain peralihan negara ke fasa endemik bermula 1 April ini.

Katanya kadar pengangguran juga menunjukkan pemulihan kepada 4.2 peratus pada Januari 2022, penurunan 1.1 peratus kepada 680,400 berbanding 687,600 pada Disember 2021.

“Malah, petanda lain adalah minat berterusan daripada pelabur asing yang secara bersih, telah melabur RM3.5 bilion dalam pasaran bon tempatan pada Januari lepas dan RM3.6 bilion ringgit dalam pasaran ekuiti tempatan sehingga kini,” katanya.

Sementara itu, Ketua Pegawai Eksekutif Kumpulan Wang Simpanan Pekerja (KWSP) Datuk Seri Amir Hamzah Azizan dalam kenyataan bersama yang dikeluarkan sempena Hari Terbuka GLC berkata, kumpulan itu terus menyokong pembangunan negara melalui pelaburan strategik dalam infrastruktur serta pelaksanaan inisiatif yang memberi impak sosial untuk ahlinya.

“Di samping menyokong pembangunan ekonomi Malaysia, KWSP tetap fokus pada mandat utamanya untuk membantu rakyat Malaysia mencapai simpanan persaraan yang mencukupi dengan memberikan pulangan optimum melalui pengagihan dividen tahunan dan sentiasa berinovasi dalam menawarkan produk dan perkhidmatan,” katanya.

Presiden dan Ketua Eksekutif Kumpulan, Permodalan Nasional Bhd (PNB) Ahmad Zulqarnain Onn berkata, PNB komited untuk terus mendukung mandat institusi sejak ditubuhkan lebih empat dekad lepas dan kekal sebagai penyumbang utama kepada pembangunan negara seiring pelaksanaan Rancangan Malaysia Ke-12.

Dalam pada itu, CEO Kumpulan Wang Persaraan (Diperbadankan) (KWAP) Nik Amlizan Mohamed berkata, ia telah memperhalusi strategi pelaburannya supaya lebih tangkas dan proaktif bagi mencapai pulangan yang optimum serta mampan dan seterusnya membentuk dana persaraan yang lebih teguh.

“Portfolio pelaburan KWAP kekal dengan dominasi 80 peratus pelaburan tempatan dan kami turut memainkan peranan aktif sebagai pelabur utama di Malaysia,” katanya dalam kenyataan yang sama.- BERNAMA


Akademi ragbi Melaka di SMK Telok Mas

AYER KEROH 9 Feb – Pemilihan Sekolah Menengah Kebangsaan (SMK) Telok Mas sebagai Akademi Ragbi Melaka bakal melahirkan lebih ramai pelapis sukan lasak itu untuk mewakili negeri ini ke peringkat kebangsaan dan antarabangsa.

EXCO Pendidikan negeri, Datuk Rais Yasin berkata, akademi beroperasi sejak dua tahun lalu itu mempunyai 40 orang pemain dalam kalangan pelajar terpilih yang berbakat dalam sukan ragbi.

Beliau berkata, pemain akademi membabitkan pelajar tingkatan satu hingga lima dan ditubuhkan dibawah Unit Pembangunan Bakat Murid, Jabatan Pendidikan Negeri (JPN) bersama Majlis Sukan Sekolah Negeri (MSSN).

“Ini adalah akademi pertama di Melaka yang mana pelajar-pelajar ini dipilih melalui ‘Talent Identification’ selepas lulus barulah layak sertai akademi ini.

“Jurulatih pula dalam kalangan guru aktif dalam sukan lasak ini. Selain itu Pasukan Ragbi Melaka juga memberi tunjuk ajar kepada pemain,” katanya.

Beliau berkata demikian pada sidang media selepas Majlis Perasmian Akademi Ragbi Melaka, yang turut dihadiri Presiden Melaka Rugby Datuk Hameed Mytheen Kunju Basheer.

Menurut, meskipun ditubuhkan sejak dua tahun lalu namun aktiviti latihan tidak dapat dijalankan 100 peratus berikutan pandemik COVID-19 selain perlu mematuhi prosedur operasi standard (SOP) ditetapkan.

“Saya harap kelak apabila keadaan kembali normal latihan dapat dijalankan sepenuhnya, kita nak cungkil bakat pemain ini sebagai persiapan ke peringkat tertinggi.

Mengulas lanjut, Rais berkata, dengan 40 pelajar yang ada ini beliau berharap akan menghasilkan kejayaan sebagai pemangkin dan kesinambungan untuk sukan lain mengikut langkah sama.


Mohd Hafarizam bebas tuduhan pengubahan wang haram RM15 juta

KUALA LUMPUR 30 Julai – Penasihat Undang-Undang UMNO Datuk Mohd Hafarizam Harun, hari ini dilepas dan dibebaskan oleh Mahkamah Sesyen, di sini daripada tiga pertuduhan pengubahan wang haram berjumlah RM15 juta, yang didakwa diterima daripada bekas Perdana Menteri Datuk Seri Najib Tun Razak.

Hakim Suzana Hussin memutuskan demikian, selepas Timbalan Pendakwa Raya Datuk Ishak Mohd Yusoff memaklumkan kepada mahkamah bahawa pihak pendakwaan menarik balik ketiga-ketiga pertuduhan terhadap Mohd Hafarizam, selepas beliau bersetuju untuk kesemua kesnya dikompaun.

“Berdasarkan permohonan dari timbalan pendakwa raya dan kompaun yang telah dijelaskan dalam kes ini, mahkamah melepas dan membebaskan tertuduh daripada ketiga-tiga pertuduhan. Wang jaminan (RM200,000) dipulangkan,” kata Suzana.

Peguam Datuk Hasnal Rezua Merican yang mewakili Mohd Hafarizam memaklumkan bahawa kompaun ditawarkan pihak pendakwaan telah dijelaskan, dan memohon supaya anak guamnya dilepas dan dibebaskan daripada ketiga-tiga pertuduhan.

“Apabila kompaun telah dijelaskan pertuduhan baharu tidak boleh dikenakan, oleh itu saya mohon mahkamah supaya anak guam saya dilepaskan dan dibebaskan,” katanya.

Mohd Hafarizam, 49, pula berkata beliau berterima kasih kepada Peguam Negara Tan Sri Idrus Harun yang telah bersetuju untuk menarik balik pertuduhan terhadapnya dan mahkamah yang telah melepaskan dan membebaskannya daripada pertuduhan itu.

Mengikut pertuduhan pertama, Mohd Hafarizam didakwa melibatkan diri dalam pengubahan wang haram dengan menerima wang berjumlah RM7.5 juta, yang merupakan hasil daripada aktiviti haram melalui sekeping cek AmIslamic Bank Berhad milik Najib bertarikh 16 April 2014, yang dimasukkan ke dalam akaun firma guamannya, Tetuan Hafarizam Wan & Aisha Mubarak.

Peguam itu yang mewakili Najib dalam beberapa kes saman sivilnya, didakwa melakukan perbuatan tersebut di CIMB Bank Berhad, Pusat Dagangan Dunia Putra, Jalan Tun Ismail di sini, pada 17 April 2014.

Dia didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001, yang boleh dihukum di bawah Seksyen 4(1) akta sama, memperuntukkan hukuman penjara maksimum lima tahun dan denda sehingga RM5 juta atau kedua-duanya, jika sabit kesalahan.

Bagi pertuduhan kedua dan ketiga, Mohd Hafarizam didakwa menerima wang berjumlah RM4 juta dan RM3.5 juta, yang merupakan hasil daripada aktiviti haram melalui dua keping cek AmIslamic Bank Berhad milik Najib bertarikh 7 November 2014 dan 21 Januari 2015, yang dimasukkan ke dalam akaun firma guaman sama.

Dia dituduh melakukan perbuatan itu antara 12 November 2014 dan 12 Februari 2015 di tempat sama, mengikut Seksyen 4(1)(b) akta sama, memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta, yang mana lebih tinggi, jika sabit kesalahan.

Pada 3 Ogos tahun lepas, Mohd Hafarizam dilepas tanpa dibebaskan oleh Mahkamah Tinggi di sini atas dua pertuduhan pengubahan wang haram berjumlah RM15 juta, namun pada hari yang sama dia didakwa semula atas tiga pertuduhan itu membabitkan nilai sama.


Belanjawan 2023: Sulaiman harap peruntukan penyuraian trafik, pendidikan diluluskan

MELAKA, 20 Februari – Ketua Menteri Melaka Datuk Seri Sulaiman Md Ali berharap agar peruntukan mengenai penyuraian trafik dan pendidikan yang dimohon kerajaan negeri dalan Belanjawan 2023 diluluskan kerajaan Persekutuan.

“Pasca-COVID-19 ketika ini menyaksikan ramai pelancong yang hadir ke Melaka, jadi bagi menyuraikan aliran trafik ini kita kemukakan beberapa cadangan kepada kerajaan Persekutuan untuk pertimbangan.

“Begitu juga dengan pendidikan… terdapat beberapa sekolah perlu diberi perhatian apabila ada cerun yang mengalami kegagalan terutama di Sekolah Menengah Sains Muzaffar Syah,” katanya.

Beliau berkata demikian kepada pemberita selepas meninjau dan beramah mesra dengan 246 calon peperiksaan Sijil Pelajaran Malaysia (SPM) di Sekolah Menengah Kebangsaan Bukit Baru, di sini hari ini.


Ikhtiar BN akan dilaksanakan segera – Hasni

JOHOR BAHRU 13 Mac – Ikhtiar Barisan Nasional (BN) Johor akan dilaksanakan secepat mungkin secara berperingkat kata bakal Besar Johor Datuk Seri Hasni Mohammad.

Hasni berkata bagi merealisasikan semua ikhtiar yang disenaraikan dalam kempen Pilihan Raya Negeri (PRN), semua rakyat perlu bersatu menyokong kepimpinannya menerajui Johor Darul Takzim.

“Saya ingin mengajak semua rakyat Johor yang menyokong Barisan Nasional (BN) ataupun tidak, marilah bersama saya menjaga dan memakmurkan serta memajukan rumah kita, Johor Darul Takzim,” katanya.

Beliau berkata demikian ketika ketika berucap meraikan kemenangan parti itu di Command Centre BN di Jalan Yahya Awal di sini malam tadi.

Hadir sama, Pengerusi BN, Datuk Seri Dr Ahmad Zahid Hamidi; Pengarah Pilihan Raya Negeri (PRN) Johor yang juga Timbalan Pengerusi BN, Datuk Seri Mohamad Hasan; Naib Presiden UMNO yang juga Perdana Menteri, Datuk Seri Ismail Sabri Yaakob.

“Hasrat saya dengan mandat ini, kerajaan negeri akan memajukan ekonomi, membela yang lemah dan memperkasa golongan belia serta reinsformasi pentadbiran negara,” katanya.


Bendera terbalik lagi, sudah merdekakah kita?

SABAN tahun kita menyambut 31 Ogos dengan laungan MERDEKA! MERDEKA! MERDEKA!. Tahun ini kita bakal menyambutnya dengan sedikit kelainan apabila kerajaan memutuskan tiada perarakan besar-besaran bagi menyambutnya. Tiada juga percikan bunga api rasmi di Putrajaya mahupun kota-kota besar lain di dalam negara.

“Sambutan tak meriahlah bila tiada perbarisan”, “Tiada perarakan? Sepilah sambutan tahun ini”, itu antara komen-komen yang boleh kita dengar dari sebilangan kecil rakyat Malaysia.

Apakah sambutan kemerdekaan saban tahun hanya diukur dengan besarnya sambutan perayaan? Apakah ‘prop’ pameran aset semasa perarakan menjadi ukuran berapa tingginya semangat nasionalisme kita menghayati erti kemerdekaan. Bagaimana pula dengan jatidiri kita yang saban tahun merayakan Hari Kebangsaan ?

Persoalan-persoalan seperti di atas hanya membuktikan betapa tipisnya semangat nasionalisme sebilangan rakyat Malaysia menjelang ulangtahun kemerdekaan Malaysia yang ke-63. Tidak sepatutnya bagi rakyat yang sudah mencapai kemerdekaan lebih 60 tahun berfikiran cetek sebegini. Ini sangat menghampakan.

Keutuhan jatidiri sebilangan rakyat Malaysia masih longgar. Kelompok ini dipesongkan keutamaan mereka dari tunjang utama iaitu semangat cintakan negara. Oleh itu, nilai nasionalime mereka diukur dari kecil besarnya sambutan perayaan. Ada juga yang hanya menantikan konsert percuma semasa sambutan kemerdekaan.

Termasuk juga dalam acara sambutan bulan kemerdekaan adalah Kempen Kibarkan Bendera Malaysia. Amat malang apabila kempen kibarkan bendera Malaysia kurang mendapat sambutan kerana tiada ‘bendera percuma’ dari kerajaan. Itu belum lagi kita bicara bagaimana penghormatan sesetengah rakyat Malaysia terhadap bendera negara.

Bendera adalah panji-panji negara. Di dalam sejarah peperangan kuno dan moden, perkara utama yang akan dipertahankan adalah panji-panji. Pembawa bendera dalam peperangan akan memastikan bendera tetap berdiri megah walaupun perlu mengorbankan nyawanya. Suatu pasukan akan dikira kalah apabila benderanya dirampas dan dimusnahkan oleh pihak musuh.

Ini berlainan sekali dengan situasi di Malaysia mutakhir ini. Kempen pemasangan atau mengibar bendera kurang sambutan. Kebanyakan kita masih berkira mahu membeli bendera negara biarpun ianya bernilai RM5. Dalam masa terdekat kita akan melihat bendera-bendera Malaysia ‘rebah’ di tepi-tepi jalan akibat pemasangan yang kurang cermat di kereta.

Amat menyedihkan apabila kita melihat bendera-bendera Malaysia yang lusuh dan koyak tergantung di premis-premis kerajaan dan swasta. Lebih parah lagi, masih ada warganegara Malaysia yang memasang bendera negara secara terbalik. Tidak timbul isu ‘tidak sengaja’ atau keliru setiap kali memasang bendera secara terbalik. Rakyat Malaysia yang teguh jati dirinya patut tahu bendera Malaysia yang betul dan cara memasangnya dengan betul.

Rakyat Malaysia juga sering duji dengan semangat patriotisme apabila berhadapan dengan anasir luar. Terkini, apabila sebuah stesen penyiaran antarabangsa menyiarkan rancangan yang memburukkan negara, rakyat Malaysia dilihat berpecah menyatakan pendirian mereka. Isu sejagat dan ‘hak asasi’ digunakan bagi menyokong individu bukan warganegara memburukkan imej negara.

Negara kita adalah negara berdaulat dan punya undang-undang. Yang lebih penting, kita melaksanakan undang-undang mengikut acuan kita sendiri. Media luar tidak perlu campur tangan mahupun mengajar bagaimana kita mahu mengurus negara kita. Bukan warganegara pula perlu patuh kepada undang-undang setempat demi kebaikan semua.

Kita tidak menuntut keganasan dan kacau bilau apabila mempertahankan pendirian kita. Di samping kita bersikap adil dan menyantuni ‘perikemanusiaan’, maruah negara jangan diinjak. Rekod Malaysia membantu mereka yang memerlukan tidak perlu dipertikaikan lagi. Sewajarnya dalam isu ini, kita bersatu mempertahankan maruah negara kita.

Tanpa menafikan kebaikan dari kempen ini, sampai bilakah kita perlukan Kempen Bulan Kemerdekaan dan Kempen Mengibar Bendera Malaysia setiap kali tiba bulan Ogos? Kempen penghayatan Rukun Negara boleh menjadi penyelesaian, namun ianya perlukan pengorbanan dari semua.

Selagi mana wujud kelompok yang hanya mengejar keuntungan politik, buatlah kempen apa pun, ianya akan gagal. Selagi mana berakar umbi mereka yang tiada semangat cintakan negara dan sanggup memburuk serta menghina negara sendiri di luar negara, selagi itulah masyarakat Malaysia akan terus berpuak-puak mengutamakan diri sendiri dari kepentingan negara.

Apakah nilai negatif dengan budaya mencaci, menghina dan prejudis terhadap negara sendiri, menjadikan kita lebih baik di mata masyarakat dunia? Apakah perjuangan mereka yang terdahulu yang memungkinkan kita hidup selesa pada hari ini sudah tidak endahkan lagi? Pujangga berkata “mendapatkan kemerdekaan adalah sukar, namun mengekalkan kemerdekaan itu lebih sukar”.

Yang bulat tidak akan datang bergolek, yang pipih tidak datang melayang. Walaupun berhadapan kekangan dan hambatan tegar dari kelompok yang tidak mahu menghormati semangat cintakan negara, usaha perlu diteruskan demi Malaysia.


Polis tahan 46 ejen bookie judi Piala Dunia

Ketua Polis Johor Datuk Kamarul Zaman Mamat berkata kesemua lelaki berusia antara 18 hingga 72 tahun itu ditahan dalam 45 serbuan yang dilakukan sejak 21 Nov lepas.

“Polis turut merampas wang tunai RM34,303, dolar Singapura SGD$500, 48 telefon bimbit berserta kad sim dan sebuah buku catatan pertaruhan,” katanya dalam kenyataan hari ini.

Katanya kesemua lelaki berkenaan sedang disiasat mengikut Seksyen 6 (3), Seksyen 6 (1) dan Seksyen 4 (1) (d) Akta Pertaruhan 1953.

Kamarul Zaman berkata fokus utama Op Soga IX adalah untuk mencegah dan membanteras kegiatan pertaruhan sempena kejohanan Piala Dunia bagi memberkas individu yang bertindak sebagai bookie atau ‘punter’ selain menyerbu tempat yang dijadikan lokasi perjudian.

Beliau menyeru semua pihak supaya menyalurkan maklumat berkaitan kegiatan perjudian ke balai polis berhampiran atau bilik gerakan polis Johor di talian 07-221 2999 atau 07-225 4677.


Penganggur didakwa pukul, ludah anggota RELA

LUMUT 19 Mei. – Seorang penganggur dihadapkan ke Mahkamah Majistret Seri Manjung di sini hari ini, atas tuduhan mencederakan seorang anggota Jabatan Sukarelawan Malaysia (RELA) yang sedang bertugas di Pasar Awam Looking Good, Kampung Koh, Sitiawan, Sabtu lalu.

Yeap Sen Sing, 52, bagaimanapun mengaku tidak bersalah selepas pertuduhan dibacakan jurubahasa mahkamah dalam bahasa Mandarin terhadapnya di hadapan Majistret A. Hafiizh Abu Bakar.

Bapa dua anak itu didakwa mendatangkan kecederaan ke atas Hong Koh Hwa, 46, seorang penjawat awam yang sedang melakukan tugasan rasminya di pasar awam berkenaan pada jam 6.40 pagi.

Pertuduhan dikemukakan mengikut Seksyen 332 Kanun Keseksaan yang membawa hukuman tiga tahun penjara atau denda atau kedua-dua sekali, jika sabit kesalahan.

Mahkamah kemudian membenarkan tertuduh diikat jamin RM4,000 dengan seorang penjamin dan menetapkan 21 Jun depan sebagai tarikh sebutan semula kes bagi lantikan peguam dan serahan dokumen.

Dalam kejadian yang tular di media sosial itu, tertuduh dipercayai berang kerana tidak dibenarkan masuk ke pasar masih belum dibuka sebelum bertindak kasar memukul dan meludah ke atas Hong yang sedang bertugas.


Elak guna bubu naga tangkap ikan atau berdepan tindakan

JASIN 8 April. – Tindakan tegas bakal dikenakan terhadap mana-mana nelayan yang didapati masih menggunakan bubu naga bagi kegiatan menangkap ikan di negeri ini.

Timbalan Menteri Pertanian dan Industri Makanan I Datuk Seri Ahmad Hamzah berkata, masih ada segelintir nelayan menjalankan kegiatan penangkapan ikan menggunakan peralatan itu, meskipun penggunaannya diharamkan Jabatan Perikanan Malaysia mulai 1 November 2018.

Beliau berkata demikian pada sidang media selepas Program Malaysia Prihatin dan Pembudayaan Norma Baharu Peniaga Tahun 2021 di Dewan MPJ Lipat Kajang di sini, hari ini.

“Apa juga cara penangkapan yang dilarang jangan kita gunakan kerana kita nak mendapatkan rezeki yang lebih dan boleh melanggar peraturan,” katanya lagi.

Untuk rekod pemilik bubu naga boleh didakwa di bawah Seksyen 11(3)(c) Akta Perikanan 1985 kerana menangkap ikan menggunakan kaedah tidak dibenarkan.

Hadir sama Ahli Dewan Undangan Negeri (ADUN) Rim, Datuk Wira Ghazale Muhammad dan Yang Dipertua Majlis Perbandaran Jasin (MPJ), Datin Sapiah Haron.


Mangsa banjir di 4 negeri menurun, Negeri Sembilan meningkat

KUALA LUMPUR, 24 Dis – Bencana banjir yang melanda negara menyaksikan penurunan jumlah mangsa di Selangor, Kelantan, Pahang dan Melaka, manakala di Negeri Sembilan merekodkan sedikit peningkatan sementara di Perak pula jumlah mangsa kekal, setakat pagi ini.

Jumlah mangsa banjir di KELANTAN mencatatkan penurunan apabila 1,389 orang daripada 472 keluarga pagi ini berbanding 1,666 orang daripada 572 keluarga, semalam, melibatkan lapan pusat pemindahan sementara (PPS) yang dibuka kesemuanya di jajahan Pasir Mas.

Sementara itu, portal rasmi info banjir Jabatan Pengairan dan Saliran (JPS) melalui https://publicinfobanjir.water.gov.my, melaporkan tiada sungai utama di Kelantan berada pada paras bahaya yang mana hanya dua sungai sahaja berada pada paras amaran iaitu Sungai Kelantan di Rantau Panjang, Pasir Mas dan Sungai Golok di Rantau Panjang, Pasir Mas.

Di SELANGOR, Unit Pengurusan Bencana Negeri (UPBN) memaklumkan negeri itu merekodkan penurunan jumlah mangsa banjir iaitu 17,915 dari 4,407 keluarga melibatkan 101 pusat pemindahan sementara berbanding 18,126 orang di 103 PPS malam tadi.

Setakat 4 pagi tadi, Polis Selangor memaklumkan 10 jalan telah dinaiki air dan ditutup untuk laluan kenderaan di negeri tersebut melibatkan lapan Ibu Pejabat Polis Daerah (IPD) di negeri itu.

Jalan yang ditutup adalah Lorong Ikan Haruan, Kg Bukit Lanchong, Putra Heights (IPD Subang Jaya); Jalan Olak Lempit ke Lapangan Terbang Antarabangsa Kuala Lumpur (KLIA) (IPD Kuala Langat); Jambatan FT 31 Dengkil – Banting (IPD Sepang) dan Jalan BRP 7/2 Bukit Rahman Putra (IPD Sungai Buloh)

Turut ditutup Jalan Sg Panjang – Tanjung Malim (IPD Sabak Bernam); Jalan Kuala Selangor – Meru dan Jalan Kuala Selangor – Bestari Jaya (IPD Kuala Selangor) manakala jambatan menghala ke Lapang Sasar, Subang ditutup ekoran rosak serta Jalan PJU 7, Hadapan  MRT, Mutiara Damansara ditutup kerana berlubang (IPD Petaling Jaya).

JPS memaklumkan aras air Sungai Langat di Bukit Changgang, Kuala Langat yang berada pada paras bahaya semalam kini di paras amaran dengan ketinggian 4.15 meter.

Sementara itu, jumlah mangsa banjir di PAHANG pagi ini sedikit menurun kepada 34,390 orang yang ditempatkan di 245 PPS kini berbanding 34,487 di 246 PPS semalam, menurut aplikasi Info Bencana Jabatan Kebajikan Masyarakat (JKM).

Sementara itu, Lebuhraya Pantai Timur menerusi catatan Twitter memaklumkan laluan di Lebuhraya Pantai Timur Fasa 1, melibatkan Chenor ke Temerloh sudah dibuka namun Temerloh ke Karak masih tidak boleh dilalui kedua-dua hala.

Di MELAKA pula, jumlah mangsa menurun kepada 110 mangsa daripada 27 keluarga setakat 8 pagi ini dan kesemua mangsa ditempatkan di dua PPS yang masih dibuka di daerah Alor Gajah dan Jasin.

Pengarah Angkatan Pertahanan Awam Melaka Lt Kol (PA) Cuthbert John Martin Quadra berkata daripada jumlah itu, sebanyak 42 mangsa dari 13 keluarga masih ditempatkan di PPS Sekolah Menengah Kebangsaan (SMK) Lubok China di Alor Gajah.

“Di daerah Jasin pula, jumlah mangsa masih kekal iaitu sebanyak 68 mangsa daripada 14 keluarga ditempatkan di PPS SK Parit Penghulu Benteng,” katanya dalam kenyataan hari ini.

Bagaimanapun, jumlah mangsa di PERAK setakat  8 pagi ini masih kekal dengan 153 mangsa dari  44 keluarga di dua PPS di daerah Hilir Perak.

Jurucakap Angkatan Pertahanan Malaysia (APM) dan Sekretariat Jawatankuasa Pengurusan Bencana Perak berkata sebanyak 105 mangsa ditempatkan di PPS Dewan Bandaran Teluk Intan manakala 48 mangsa lagi berada di PPS Dewan Sekolah Menengah Abdul Rahman Talib.

Beliau berkata cuaca pada pagi ini dilaporkan baik dan cerah namun air banjir yang belum surut sepenuhnya menyebabkan mangsa masih belum dibenarkan pulang sejak ditempatkan di kedua-dua PPS  Ahad lepas.

Di NEGERI SEMBILAN, Pengarah APM negeri Lt Kol (PA) Mohd Syukri Madnor berkata mangsa banjir di negeri itu adalah 309 individu daripada 84 keluarga dengan empat PPS masih dibuka di Jelebu setakat pagi ini.

Dalam pada itu,  daerah terkesan bencana kini beralih ke fasa pascabanjir dengan dengan bantuan kerja-kerja pembersihan dilakukan oleh agensi penguat kuasa dan badan bukan kerajaan (NGO).

Menurut aplikasi Info Bencana JKM, sebanyak 56, 904 jumlah mangsa direkodkan di seluruh negara dan terdapat 363 PPS dibuka setakat 9 pagi ini.

Sementara itu, menurut JPS, lima sungai utama di seluruh negara berada di paras bahaya setakat 7 pagi ini, iaitu Sungai Pahang di Water Front; Lubuk Paku; Kuala Sungai Chini dan Sungai Bera serta Sungai Kundang di Pahang. – BERNAMA


Penguasa kanan SPRM guna US$6.94 juta wang rampasan beli aset mewah

KUALA LUMPUR, 18 Feb – Penguasa Kanan Suruhanjaya Pencegahan Rasuah Malaysia (SPRM) Shahrum Nizam Baharuddin telah menggunakan sebahagian wang rampasan organisasi itu berjumlah US$6.94 juta untuk kegunaan peribadinya dengan membeli pelbagai aset mewah termasuk rumah, kereta dan tanah.

Timbalan Pendakwa Raya Ahmad Akram Gharib memberitahu Mahkamah Sesyen di sini hari ini bahawa selain itu, sepanjang tempoh Shahrum Nizam, 41, memiliki dan diamanahkan terhadap wang rampasan tersebut, dia telah melupuskan sebahagian wang eksibit US$6.94 juta dengan menukarkannya kepada Ringgit Malaysia melalui dua saksi.

“Hasil daripada penukaran wang itu, tertuduh telah menjadikan wang eksibit tersebut untuk kegunaan sendiri dengan membeli aset-aset mewah dengan membuat 13 kali transaksi bayaran secara tunai untuk membeli sebuah rumah dua setengah tingkat di Kota Warisan, Sepang.

“Tertuduh telah membeli jam tangan berjenama iaitu empat unit jam tangan jenama Hublot Big Bang, dua unit jam tangan jenama Tag Heuer dan dua unit jam tangan jenama Rolex secara tunai di sebuah kedai jam di Mid Valley City dengan nilai keseluruhan pembelian berjumlah RM397,580,” katanya ketika membacakan fakta kes selepas Shahrum Nizam mengaku bersalah menyalahgunakan wang rampasan SPRM itu di hadapan Hakim Suzana Hussin.

Ahmad Akram berkata tertuduh juga telah membeli sebuah kenderaan jenis 4×4 jenama Ford Raptor 2.0 secara tunai berjumlah RM219,000, membeli dua bidang tanah, masing-masing seluas 2.9967 hektar bernilai RM333,220 atas nama tertuduh dan 1.244 hektar bernilai RM150,000 atas nama isterinya di Jerantut, Pahang.

“Dia juga membeli sebuah kereta jenis Honda Civic Type R 2.4L Turbo bernilai RM290,030 yang mana pembayaran dibuat secara tunai berjumlah RM265,930 dan membeli sebuah motosikal Ducati 1299 Panigale R Final Edition bernilai RM278,000 dan sebuah lagi motosikal Ducati 1199 Superleggera bernilai RM300,000 yang mana pembelian motosikal itu telah dibuat dengan cara ‘trade in’ motosikal Panigale 1199R oleh tertuduh berjumlah RM110,000 manakala sebahagian lagi RM190,000 dibayar lima kali oleh tertuduh kepada kedai motosikal.

Menurut Ahmad Akram, pada 21 Sept 2021 di Ibu Pejabat SPRM Putrajaya, SPRM telah menyita wang tunai berjumlah RM1.6 juta daripada seorang saksi yang tertuduh telah menyerahkan wang tersebut kepada saksi itu untuk dijadikan modal perniagaan balak.

Katanya pada 24 Sept 2021 SPRM telah menyita sebuah beg bagasi mengandungi wang tunai berjumlah US$4.07 juta di Wisma D.H.R, Kampung Tanjung Mas, Kota Bharu, Kelantan, daripada saksi sama yang diserahkan oleh tertuduh kepada saksi itu untuk disimpan bagi dijadikan modal perniagaan tertuduh kelak.

Mengenai wang dalam bentuk wang kertas USD yang tersimpan dalam kabinet besi milik tertuduh yang telah diserahkan kepada Bahagian Penyelidikan (RD), Jabatan Perdana Menteri (JPM) pada 10 Sept 2021, Ahmad Akram berkata pihak SPRM telah menjalankan siasatan lanjut dengan memeriksa dan membuat pengiraan semula terhadap wang tersebut.

“Hasil pemeriksaan dan pengiraan mendapati terdapat 69,232 keping cetakan kertas berupa wang not USD berada dalam kabinet besi itu. Pemeriksaan oleh saksi pakar bernama Fazri Mohd Zain juga mengesahkan bahawa cetakan wang kertas tersebut adalah palsu.

“Cetakan wang palsu itu digunakan tertuduh untuk mengelirukan pegawai penyiasat kes sehingga ia dibawa untuk diserahkan kepada pihak RD JPM,” katanya.

Ahmad Akram berkata tindakan Shahrum Nizam menukarkan wang barang kes berjumlah US$6.94 juta dengan cetakan kertas berupa wang USD palsu menyebabkan reputasi SPRM terjejas dan menyebabkan kerugian yang salah.

Menceritakan mengenai operasi yang dijalankan SPRM, Ahmad Akram berkata pada 26 Ogos 2018, tertuduh telah dilantik menjadi Ketua Operasi dalam Ops Dinar 2 berkaitan penyiasatan ke atas bekas Ketua Pengarah RD, JPM yang disyaki telah melakukan pecah amanah jenayah terhadap wang milik kerajaan Malaysia.

Beliau berkata dalam operasi dan serbuan yang dibuat, SPRM telah merampas sejumlah US$6.94 juta daripada beberapa lokasi termasuk dari sebuah kondominium di Cyberjaya dan perkarangan tempat letak kenderaan Hotel Shangri-La, Putrajaya.

“Wang rampasan tersebut kemudian telah diserahkan oleh pegawai penyiasat kepada Ketua Cawangan, Cawangan Tindakan Khas (KC CTK) untuk disimpan dalam peti besi. Pada 17 Dis 2018, Shahrum Nizam telah meminta KC CTK untuk menyerahkan sebahagian wang rampasan tersebut untuk pengiraan semula dan disahkan ketulenannya.

“Sebanyak US$1.9 juta daripada jumlah keseluruhan wang rampasan diserahkan kepada tertuduh bagi tujuan itu tetapi Shahrum Nizam hanya mengambil US$800,000 manakala bakinya diserahkan semula pada KC CTK,” katanya.

Beliau berkata sebaik mengambil wang tersebut, Shahrum Nizam telah membawa wang US$800,000 itu keluar daripada bangunan SPRM untuk ditukarkan kepada Ringgit Malaysia dengan bantuan seseorang di Kota Damansara yang mana hasil tukaran pada ketika itu ialah RM1.6 juta.

“Pada 9 April 2019, tertuduh sekali lagi meminta wang rampasan yang berada dalam simpanan KC CTK untuk proses pengiraan semula dan pemeriksaan keselamatan. Selepas diserahkan, Shahrum Nizam telah membawa keluar wang tersebut untuk ditukar kepada Ringgit Malaysia.

“Penukaran kali kedua tersebut membabitkan wang sebanyak US$2,470,000 yang mana hasil tukaran ialah sebanyak RM9,880,000. Tertuduh turut menyerahkan sebuah beg berwarna ungu berisi US$4.07 juta untuk disimpan oleh kenalannya untuk dijadikan modal perniagaan,” katanya.

Shahrum Nizam dipenjara tiga tahun dan dua sebatan oleh Mahkamah Sesyen di sini, selepas dia mengaku bersalah atas pertuduhan menyalahgunakan wang rampasan SPRM berjumlah US$6.94 juta untuk kegunaannya sendiri.- BERNAMA


YM Che’ Puan Khaleeda zahir simpati kematian Amir

BUKIT BARU 30 Jan – Berita kematian kanak-kanak berusia tujuh tahun yang maut dipercayai didera mendapat perhatian isteri Tunku Mahkota Johor (TMJ), Che’ Puan Khaleeda Bustamam.

Menerusi posting di laman itu, baginda berkata pandemik COVID-19 yang melanda dunia sememangnya memberi kesan terhadap kesihatan mental dalam kalangan rakyat Malaysia.

“Sekiranya anda berdepan dengan ketidaktentuan emosi dan memerlukan sokongan serta membuat aduan berkaitan penderaan kanak-kanak, sila hubungi Talian Kasih 15999 atau Whatsapp 019 2615999,” tulisnya lagi.


PM bakar semangat atlet Paralimpik negara

KUALA LUMPUR, 24 Ogos – Perdana Menteri Datuk Seri Ismail Sabri Yaakob mahu melihat lagu Negaraku berkumandang dan Jalur Gemilang berkibar sebanyak mungkin pada Sukan Paralimpik Tokyo.

Ismail Sabri berkata beliau percaya dengan semangat tinggi serta latihan dijalankan selama ini, tiada sebab mengapa barisan atlet luar biasa ini tidak boleh berjaya pada temasya sukan berprestiji di Jepun itu.

“Harapan negara kepada anda semua. Di Rio 2016 (Sukan Paralimpik di Rio de Janeiro, Brazil), kita berjaya raih tiga emas dan satu gangsa, maknanya tiga kali lagu Negaraku dimainkan di Rio.


Kertas siasatan kanak-kanak dilanggar bas sekolah dirujuk ke DPP masa terdekat

PUTRAJAYA, 1 Jun – Kertas siasatan berhubung kes kemalangan maut membabitkan seorang kanak-kanak perempuan yang dilanggar bas sekolah di Taman Anggerik, Bandar Baru Salak Tinggi di Sepang dekat sini baru-baru ini, akan dirujuk ke pejabat Timbalan Pendakwa Raya (DPP) dalam masa terdekat.

Timbalan Ketua Polis Daerah Sepang Supt Md Noor Aehwan Mohamad ketika dihubungi hari ini berkata pihaknya perlu melengkapkan beberapa perkara terlebih dahulu sebelum menyerahkan kertas siasatan itu kepada DPP.

Menurutnya, polis ketika ini sedang menunggu laporan bedah siasat mangsa dan laporan Pusat Pemeriksaan Kenderaan Berkomputer (Puspakom), serta akan merakam percakapan kakak serta waris secepat mungkin memandangkan keluarga mangsa kini dalam tempoh kuarantin COVID-19.

Pada 26 Mei lepas, seorang kanak-kanak perempuan berusia satu tahun empat bulan maut selepas dilanggar sebuah bas sekolah di hadapan rumahnya di Taman Anggerik, Bandar Baru Salak Tinggi, Sepang.

Ketua Polis Daerah Sepang ACP Wan Kamarul Azran Wan Yusof berkata mangsa dipercayai dilanggar ketika mengekori kakaknya yang keluar dari rumah untuk menaiki bas itu dalam kejadian kira-kira 12.15 tengah hari.

Pemandu bas lelaki berumur 50 tahun kemudiannya ditahan bagi membantu siasatan dan beliau telah dibebaskan dengan jaminan polis pada hari sama selepas memberi keterangan, kata Wan Kamarul Azran.


Tiada DNA babi dalam sampel sotong ring sejuk beku – KPDNHEP

Beliau berkata ia adalah hasil analisis ke atas sampel produk tersebut yang disita oleh Bahagian Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) dan dihantar ke jabatan kimia.

Beliau berkata produk berkenaan disita hasil pemeriksaan dan siasatan ke atas beberapa premis di peringkat peruncit, pemborong, pengedar dan pengimport produk tersebut di Perlis, Kedah, Pulau Pinang, Selangor dan Johor susulan dakwaan yang tular menerusi media sosial mengenai sotong ring sejuk beku mengandungi rektum babi.

“Sampel-sampel daripada produk terbabit telah dihantar kepada Jabatan Kimia untuk tujuan mengenal pasti sama ada produk terbabit mengandungi DNA babi atau sebaliknya. Susulan itu, melalui keputusan yang diterima daripada Jabatan Kimia telah mengesahkan bahawa tiada DNA babi dikesan di dalam sampel terbabit,” katanya dalam kenyataan hari ini.

Nanta menasihatkan pengguna supaya berhati-hati dalam menyebarkan maklumat terutama menerusi media sosial termasuk isu berkaitan halal kerana ia mendatangkan kegusaran kepada orang ramai.

Isu itu bermula daripada satu tangkap layar yang ditularkan oleh seorang pengguna dengan mendakwa sotong ring mengandungi rektum babi itu ditemuinya di sebuah premis di Perlis.- BERNAMA


70 anak Durian Tunggal terima baucar barangan sekolah

DURIAN TUNGGAL 5 Jun – Seramai 70 anak-anak di bawah Dewan Undangan Negeri (DUN) Durian Tunggal menerima bantuan baucar barangan persekolahan sekali gus meringankan beban golongan memerlukan di DUN itu.

Bantuan itu disampaikan Ahli Dewan Undangan Negeri (ADUN) Durian Tunggal, Zahari Abd Kalil bersama Pengerusi Tabung Amanah Pendidikan Negeri Melaka (TAPEM), Datuk Mustafa Musa.

Menurut Zahari, bantuan baucar persekolahan itu dipilih sendiri oleh pihak sekolah bagi memastikan mereka adalah pelajar yang benar-benar layak menerima bantuan.

“Saya menyampaikan bantuan baucar barang persekolahan kepada para pelajar yang telah dicalonkan oleh pihak sekolah masing-masing di dalam DUN Durian Tunggal.

“Moga sedikit bantuan yang diberikan dapat mempermudahkan segala urusan keluarga yang terlibat,” katanya dalam satu hantaran di Facebook rasminya di sini, baru-baru ini.


Untung tinggi punca penyeludupan rokok berterusan

Malah menurut Pegawai Pemerintah Batalion 4 Pasukan Gerakan Am (PGA) Supt Rizal Mohamed kegiatan sindiket penyeludupan barang itu meningkat sejak dua tahun lepas, meskipun negara dalam Perintah Kawalan Pergerakan (PKP) akibat pandemik COVID-19.

Rizal berkata pasukannya berjaya merampas 7,982 karton rokok pelbagai jenama bernilai RM1,430,251 pada tahun 2020 meningkat kepada 115,526 karton rokok pelbagai jenama bernilai RM25,985,425 pada tahun lalu.

“Dalam tempoh Januari  hingga Mac tahun ini, sebanyak 9,415 karton rokok pelbagai jenama bernilai RM1,833,133 dirampas dengan enam individu ditahan,” katanya kepada Bernama.

Menurut Rizal pelbagai taktik dan modus operandi digunakan sindiket penyeludupan rokok ini bagi mengelirukan pihak berkuasa serta mengelak daripada aktiviti mereka dikesan.

“Sindiket ini tidak takut kerana mereka tahu kegiatan ‘pulangan’ daripada penyeludupan atau kegiatan haram ini sangat lumayan memandangkan ia masih mendapat permintaan tinggi (daripada pengguna),” katanya kepada Bernama.

Beliau berkata permintaan rokok seludup yang tinggi kerana harga yang murah juga menyebabkan sindiket itu terus mengambil kesempatan ‘menjana keuntungan’ sehingga kerajaan menanggung kerugian berbilion ringgit setiap tahun.

Menurutnya paling banyak rokok diseludup dari negara Indonesia dan Thailand dan kadang-kadang ia terlepas daripada dikesan pihak berkuasa kerana modus operandi sindiket ini biasa berselindung di sebalik jalan yang sah atau dikenali  ‘jalan gajah’ di pelabuhan utama.

Rizal berkata setiap hari terdapat puluhan ribu kotak rokok menggunakan kontena masuk ke Selangor menerusi pelabuhan dan agak sukar untuk mengenal pasti kontena yang mengandungi bahan seludup kerana sudah diisytihar sebagai barang yang sah.

Beliau berkata oleh itu, kawalan keselamatan di setiap pintu masuk seperti pelabuhan besar negara perlu diperketatkan dengan bantuan pelbagai agensi berkaitan bagi menguatkuasakan undang-undang yang lebih tegas.

Justeru, beliau mencadangkan lebih banyak sistem pengimbas dipasang di kawasan pelabuhan bagi mengenal pasti isi kandungan kontena sebelum dibawa keluar selain menambah keanggotaan penguat kuasa bagi memantau kegiatan itu.


JPS nasihat orang ramai peka, siap sedia hadapi fasa peralihan monsun

KUALA LUMPUR, 13 Mac – Jabatan Pengairan dan Saliran (JPS) menasihatkan orang ramai terutama penduduk yang berada di kawasan rendah dan berhampiran sungai agar sentiasa peka, berwaspada dan bersiap sedia menghadapi fasa peralihan monsun.

Ketua Pengarahnya Datuk Ir Dr Md Nasir Md Noh dalam kenyataan berkata fasa tersebut yang dijangka bermula esok (14 Mac) dan berterusan sehingga pertengahan Mei depan menyebabkan kejadian ribut petir yang lazimnya membawa hujan lebat berserta angin kencang dalam jangka masa yang singkat.

Beliau berkata situasi itu oleh meningkatkan kejadian banjir kilat dan sangat bergantung kepada keupayaan sungai, sistem saliran, kolam takungan, pintu air, rumah pam, pam mudah alih dan lain-lain infrastruktur banjir sedia ada.

“Sebagai persiapan, JPS sentiasa melaksanakan kerja-kerja penyelenggaraan semua infrastruktur berkenaan secara berkala supaya berfungsi dengan baik termasuk ban dan tebing sungai yang dipantau rapi untuk memastikan tindakan serta-merta dilaksanakan apabila berlakunya kejadian ban pecah atau tebing runtuh.

Selain itu Md Nasir berkata JPS turut melaksanakan Program Ramalan dan Amaran Banjir (PRAB) bagi meramal dan mengeluarkan amaran banjir untuk membantu pasukan penyelamat dan orang ramai bersiap menghadapi banjir yang kini telah pun beroperasi penuh di Kelantan, Terengganu dan Pahang.

Pada Jumaat lepas, Ketua Pengarah Jabatan Meteorologi Malaysia (MetMalaysia), Muhammad Helmi Abdullah menyatakan Malaysia dijangka mengalami fasa peralihan monsun bermula esok hingga pertengahan Mei depan, sekali gus menandakan berakhirnya Monsun Timur Laut sejak 3 Nov lepas.

Muhammad Helmi berkata semasa fasa itu, rantau negara akan menerima tiupan angin lemah dari pelbagai arah yang amat sesuai untuk kejadian ribut petir, hujan lebat serta angin kencang dalam jangka masa yang singkat di kebanyakan kawasan di negeri-negeri di pantai barat dan pedalaman Semenanjung, barat Sabah serta barat dan tengah Sarawak.

Maklumat lanjut mengenai hebahan amaran banjir, status aras air sungai dan kelebatan hujan di seluruh Malaysia boleh diperoleh melalui laman sesawang Public Infobanjir iaitu https://publicinfobanjir.water.gov.my atau memuat turun aplikasi mobile apps, MyPublicInfoBanjir.- BERNAMA


DUN SUNGAI RAMBAI: Tambah baik kemudahan sukan, riadah

SUNGAI RAMBAI 28 Mac – Pembangunan infrastruktur khususnya pembinaan kemudahan sukan dalam kawasan Dewan Undangan Negeri (DUN) Sungai Rambai akan ditambah baik dari semasa ke semasa.

Ahli Dewan Undangan Negeri (ADUN) Sungai Rambai, Siti Faizah Abdul Azis berkata, usaha itu penting dalam memastikan penduduk DUN Sungai Rambai menikmati kemudahan infrastruktur terbaik

Menurutnya, ia bukan sahaja bertujuan meningkatkan kualiti dan taraf hidup penduduk malah menarik kunjungan lebih ramai pelawat ke Sungai Rambai pada masa depan.

“Ini termasuk menaik taraf kemudahan sukan sedia ada misalnya gelanggang futsal dan sukan takraw serta bola tampar di Seri Mendapat yang menelan kos RM50,000, ” katanya.

Beliau berkata demikian pada pertandingan akhir bola sepak Liga Juara-Juara YB Sungai Rambai antara KBM Merlimau dan Serkam United yang berpihak kepada Kelab Bola Sepak Merlimau (KBM) dengan 3-0 berlangsung di Padang Seri Mendapat, di sini, semalam.

Antara usaha penambah baikan dan kerja-kerja naik taraf kemudahan yang berjaya dilaksanakan setakat ini adalah membaiki sistem perparitan di Kampung Paya Buloh Lanchang yang sering dinaiki air sebelum ini.


Kan dah kena cekup!

SHAH ALAM, 20 Jan. – Polis menahan seorang lelaki selepas rakaman tindakannya meragut beg tangan seorang wanita di Eco Sanctuari, Telok Panglima Garang, dekat sini, tular di media sosial, kurang 24 jam selepas kejadian itu dilaporkan pagi semalam.

Pemangku Ketua Polis Selangor Datuk Arjunaidi Mohamed berkata warga tempatan berumur 25 tahun itu ditahan di sekitar Shah Alam kira-kira jam 4 petang semalam hasil maklumat awam dan risikan polis.

Beliau berkata terdahulu wanita berumur 51 tahun itu melaporkan sendiri kejadian sekitar jam 8.20 pagi itu di Balai Polis Telok Panglima Garang.

“Polis turut merampas pelbagai barangan dipercayai milik mangsa ragut dalam kes ini semasa tangkapan suspek dilakukan,” katanya dalam satu kenyataan semalam.

Terdahulu satu rakaman video berdurasi 1 minit 37 saat tular di media sosial, memaparkan seorang wanita diragut seorang lelaki yang menaiki motosikal dengan menggunakan senjata.

Menerusi rakaman video berkenaan, wanita yang baru keluar dari keretanya dilihat didatangi suspek yang kemudian bertindak mengejar wanita itu ketika beliau cuba menyelamatkan diri serta menjerit meminta tolong. – BERNAMA


Sekolah dibuka berperingkat bermula 1 Mac

KUALA LUMPUR 19 Feb. – Sesi persekolahan akan dibuka secara berperingkat bermula 1 Mac ini bermula dengan kumpulan pertama iaitu murid Pra Sekolah, Tahun Satu dan Dua di seluruh negara.

Menteri Kanan Pendidikan, Datuk Dr. Radzi Jidin berkata langkah diambil itu sebagai pendekatan pelajar baharu menyesuaikan diri pada setiap prosedur operasi standard (SOP) yang dipraktikkan di sekolah.

“Murid Tahun 3 hingga 6 pula akan hadir ke sekolah mulai 8 Mac ini,” katanya pada siaran langsung Sidang Media Kementerian Pendidikan Malaysia petang ini.

Jelasnya, pembukaan secara berperingkat itu juga menekankan aspek perjalanan peperiksaan Sijil Pelajaran Malaysia (SPM) bagi memeberi laluan kepada calon agar tidak menjejaskan setiap ruang fasiliti yang diambil setiap sekolah.

“Sebaik taman tempoh peperiksaan SPM, pembukaan sekolah akan dibuka selepas cuti pertengahan tahun yang bermula pada 26 Mac hingga 4 April depan.


Manifesto BN bukan gula-gula kepada rakyat – Mohamad

SEREMBAN, 8 Nov – Manifesto Barisan Nasional (BN) bagi Pilihan Raya Umum ke-15 (PRU15) bukan gula-gula kepada rakyat tetapi merupakan perancangan dan daya usaha untuk memajukan Malaysia, kata Timbalan Pengerusi BN Datuk Seri Mohamad Hasan.

Calon BN di kerusi Parlimen Rembau itu berkata pembentukan kerajaan bukan sesuatu yang boleh dibuat main-main tetapi perkara yang perlu diambil serius bagi memenuhi keperluan rakyat dan pelaksanaan urus tadbir sesebuah kerajaan.

“Kita bukan kerajaan budak-budak… menguruskan negara perlu serius dan praktikal. Kita dah lama mentadbir dulu dan mempunyai pengalaman jadi kita tahu dari aspek mana yang perlu diberi perhatian.

“Usaha kita untuk mengukuhkan kepercayaan terhadap kerajaan supaya rakyat berasa selesa dengan kerajaan yang mantap dan stabil,” katanya kepada pemberita di sini hari ini mengulas manifesto BN yang diumumkan oleh Pengerusi BN Datuk Seri Dr Ahmad Zahid Hamidi semalam.

Manifesto yang menampilkan Perancangan Amal dan Usaha BN (PADU) itu merupakan tawaran baharu yang segar atau a new and fresh deal daripada BN kepada rakyat Malaysia, yang mengandungi 99 amal dan usaha BN bagi mengemudi Malaysia ke arah negara maju.


Sultan Selangor titah pekerja kilang divaksinasi segera

SHAH ALAM 13 Julai – Sultan Selangor Sultan Sharafuddin Idris Shah bertitah pemberian vaksin kepada pekerja kilang harus disegerakan memandangkan terdapat banyak kilang dan perindustrian di negeri itu selain sebagai usaha memutuskan rantaian jangkitan COVID-19 serta mencapai imuniti kelompok.

Menerusi kenyataan di laman Facebook rasmi Selangor Royal Office hari ini, baginda turut menggesa pihak yang bertanggungjawab bagi pengagihan vaksin ke seluruh negara supaya menambah jumlah pemberian vaksin di Selangor dengan segera.

Kenyataan itu turut menyebut Sultan Selangor hari ini berkenan menerima menghadap Timbalan Mufti Selangor yang baharu iaitu Profesor Madya Dr Miszairi Sitiris di Istana Bukit Kayangan, Shah Alam.

Menurut kenyataan itu, pada pertemuan ringkas tersebut baginda menzahirkan kebimbangan mengenai penularan wabak berbahaya COVID-19 khususnya dalam kalangan umat Islam di Selangor ketika ini.

Justeru, menjelang perayaan Aidiladha minggu depan, baginda berkenan menasihati seluruh umat Islam agar menyambutnya secara sederhana di rumah masing-masing dan tidak pulang ke kampung atau keluar dari daerah.

Kenyataan itu juga menyebut susulan kes ‘sporadik’ COVID-19 kini yang semakin tinggi dalam komuniti, baginda tidak mahu jangkitan COVID-19 terus merebak seperti pada sambutan Aidilfitri lalu.

Baginda juga meminta rakyat agar berkorban kerana keadaan wabak COVID-19 masih meruncing dengan jumlah jangkitan baharu di Selangor yang melebihi 4,000 kes sehari dan jumlah kematian keseluruhan yang kini mencecah 2,063 orang.


COVID-19: Bendera kejayaan menentang COVID-19 dikibar Julai ini?

KUALA LUMPUR, 25 Jun — Kehadiran bulan Julai pasti dinantikan apabila negara diramal bebas daripada pandemik COVID-19 setelah ‘berperang’ sejak Januari tahun ini.

Namun itu semua terletak kepada kepatuhan rakyat Malaysia terhadap prosedur operasi standard (SOP) yang ditetapkan dalam mengejar sifar kes COVID-19 berbanding satu atau dua angka ketika ini, sekaligus menyertai negara lain yang telah mengibarkan bendera kejayaan melawan COVID-19.

Keyakinan itu disandarkan Ketua Pengarah Kesihatan, Datuk Dr Noor Hisham Abdullah pada sidang medianya pada Rabu bahawa sasaran itu dapat dicapai pada pertengahan Julai berikutan angka kes jangkitan baharu yang kecil, disertai jumlah pesakit yang dibenarkan keluar hospital yang tinggi dan kadar kematian yang rendah.

Seperti semalam, kes baharu COVID-19 kekal mencatatkan satu angka iaitu enam kes, dengan jumlah kes aktif dengan kebolehjangkitan 244 kes dan dengan pertambahan kes baharu itu, menjadikan jumlah kumulatif kes positif COVID-19 di Malaysia sebanyak 8,596 kes, selain tiada kematian dicatatkan menjadikan jumlah maut akibat wabak itu kekal 121 kes.

Tumpuan penjagaan kesihatan dan pencegahan penularan bukan hanya tertumpu kepada rakyat Malaysia sahaja malah turut dihala kepada warga asing yang berada Malaysia secara sah selepas masalah melibatkan pendatang asing tanpa izin (PATI) telah diselesaikan.

Apabila kes semakin terpencil dan berada di tahap yang boleh dikawal, pelbagai aktiviti membabitkan orang awam kini boleh dilakukan termasuk ibadah korban sempena Hari Raya Aidiladha pada akhir Julai ini untuk kawasan Wilayah Persekutuan dengan prosedur standard operasi (SOP) yang ketat.

Menteri Kanan (Kluster Keselamatan), Datuk Seri Ismail Sabri Yaakob pada sidang media pada Rabu berkata kebenaran itu untuk semua masjid, surau serta kawasan yang di Wilayah Persekutuan, dan perlu mengikut panduan yang dikeluarkan Jabatan Kemajuan Islam Malaysia (JAKIM).

Berita gembira turut disampaikan beliau kepada mereka yang ingin bertunang dan berkahwin apabila kebenaran telah dibenarkan mulai 1 Julai ini selain majlis berkaitan keagamaan serta majlis sambutan ulang tahun perkahwinan dan hari lahir.

Moga Julai datang membawa seribu makna dan keberkatan kepada Malaysia berlapikkan normal baharu dalam memastikan negara bebas sepenuhnya daripada penularan pandemik COVID-19.


Gopal Sri Ram meninggal dunia pada usia 79 tahun

KUALA LUMPUR, 29 Jan – Timbalan Pendakwa Raya Kanan yang juga peguam Datuk Seri Gopal Sri Ram meninggal dunia hari ini pada usia 79 tahun.

Sri Ram merupakan pendakwa raya utama dalam kes rasuah 1Malaysia Development Berhad (1MDB) membabitkan bekas Perdana Menteri Datuk Seri Najib Razak.

Beliau juga merupakan pendakwa raya utama bagi perbicaraan rasuah isteri Najib, Datin Seri Rosmah Mansor membabitkan projek hibrid solar bagi 369 sekolah luar bandar di Sarawak dan pengubahan wang haram.


MARA suntik semangat abang mekanik

DUYONG 2 Disember – Memiliki peralatan berteknologi tinggi untuk pemeriksaan rapi bahagian suspensi kenderaan dianggap sebagai bonus bagi Wan Mohd Faisal Wan Hassan.

Selepas enam tahun menunggu dia akhirnya berjaya memiliki peralatan ‘shock dynotest’, ‘spring rate tester’ dan ‘clubman race scales’ hasil bantuan Majlis Amanah Rakyat (MARA) menerusi Program Pembangunan Usahawan Teknikal (PUTEK).

Katanya, sebelum permohonan diluluskan dia perlu menunjukkan kesungguhan dan meyakinkan pihak MARA mengenai faedah dan kepentingan peralatan itu bagi pengusaha bengkel membaiki kenderaan sepertinya.

“Syukur alhamdulillah permohonan saya lulus dan menerima geran pada Jun lalu. Jika mahu beli menggunakan wang sendiri memang diluar kemampuan kerana harganya mencecah ratusan ribu ringgit.

“Saya tertarik dengan kemampuan alat canggih ini selepas diberi pendedahan mengenainya ketika melawat sebuah kilang automotif di Shah Alam, Selangor,” katanya.

Beliau berkata demikian ketika ditemui pada Majlis Penyerahan Peralatan Suspensi Kenderaan Oleh MARA Negeri Melaka kepada syarikat miliknya, di Taman IKS Duyong, semalam.

Katanya setakat ini dianggarkan cuma 10 bengkel di Malaysia memiliki peralatan itu dan dia berasa amat bertuah kerana menjadi pengguna pertama di Negeri Melaka.


Latihan berpusat dibenar bagi pasukan MFL, MHL dan STL mulai 15 Februari ini

KUALA LUMPUR 9 Feb. – Kerajaan membenarkan program latihan berpusat bagi pasukan bola sepak dalam Liga Malaysia, Liga Hoki Malaysia (MHL) dan Liga Sepak Takraw (STL) mulai 15 Februari ini.

Menteri Kanan (Kluster Keselamatan) Datuk Seri Ismail Sabri Yaakob berkata, keputusan itu dibuat setelah perbincangan dan penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP).

“Tempat latihan dan pergerakan atlet atau pemain adalah terkawal mengikut model gelembung sukan,” katanya pada sidang media perkembangan PKP di sini, hari ini.

Ismail Sabri berkata penginapan atlet atau pemain juga perlu mengikut prosedur operasi standard (SOP) iaitu ‘kuarantin di kem’ dan ‘kuarantin di rumah’ seperti yang ditetapkan.

Katanya, Kementerian Belia dan Sukan (KBS) juga membentangkan cadangan pembukaan beberapa aktiviti sukan khususnya yang bersifat individu serta tanpa sentuhan bagi tujuan kecergasan fizikal dan meningkatkan tahap kesihatan diri.


Ibu kandung dan bapa tiri dituduh bunuh dan dera Amir

AYER KEROH 10 Feb – Pasangan suami isteri didakwa atas dua pertuduhan membunuh dan mendera anak lelaki mereka dalam prosiding berasingan di Mahkamah Majistret dan Mahkamah Sesyen Ayer Keroh hari ini.

Pada prosiding di hadapan Majistret Mazana Sinin, tertuduh Mohd Fadzli Abdull Razak, 38, yang juga pemandu lori dan isterinya, Zuraida Atan, 31, suri rumah, didakwa melakukan bunuh dengan menyebabkan kematian Zubaidy Amir Qusyairi Abdul Malek, berusia enam tahun satu bulan, di rumah No 9 Jalan KJ 19, Taman Krubong Jaya, dekat sini, pada 29 Januari lalu, jam 3.32 petang.

Mereka dituduh melakukan kesalahan mengikut Seksyen 302 Kanun Keseksaan dibaca bersama Seksyen 34 akta sama, memperuntukkan hukuman mati jika sabit kesalahan.

Bagaimanapun, tiada pengakuan direkodkan daripada kedua-dua tertuduh dan mahkamah menetapkan sebutan semula kes pada 29 Mac depan bagi mendapatkan laporan bedah siasat.

Pendakwaan kes dikendalikan oleh Pengarah Pendakwaan Negeri, Badius Zaman Ahmad manakala tertuduh wanita diwakili peguam Zamri Idrus, Ishak Mohd Kari, Yusman Che Aman dan Saifuzzaman Ab Rahman.

Sementara itu pada prosiding di Mahkamah Sesyen, kedua-dua tertuduh masing-masing bapa tiri dan ibu kandung mangsa, didakwa atas pertuduhan mendedahkan kanak-kanak itu dengan cara yang mungkin menyebabkannya mengalami kecederaan fizikal atau membenarkannya dianiaya, diabaikan atau didedahkan sedemikian.

Mereka didakwa melakukan kesalahan itu di lokasi sama antara 10.30 malam 13 Oktober tahun lalu hingga jam 3.32 petang 29 Januari lalu.

Pertuduhan adalah mengikut Seksyen 31 (1)(a) Akta Kanak-Kanak 2001 yang memperuntukkan hukuman penjara sehingga 20 tahun atau denda maksimum RM20,000 atau kedua-duanya sekali.

Melaka Hari Ini sebelum ini melaporkan mayat Zubaidy Amir ditemukan mati lemas di dalam tong air di sebuah rumah di Taman Krubong Jaya, 29 Januari lalu, namun siasatan awal polis mendapati terdapat kecederaan fizikal pada badan mangsa dipercayai didera.


Banjir: Rebat 100 peratus ‘one-off’ bil elektrik bulan Disember

HULU LANGAT, 26 Dis – Rebat 100 peratus secara sekali beri atau one-off bagi bil elektrik bulan Disember diberikan kepada pengguna domestik bagi meringankan beban mangsa banjir, kata Perdana Menteri Datuk Seri Ismail Sabri Yaakob.

Beliau berkata sejak Jumaat lepas, syarikat utiliti itu telah melaksanakan kerja pemeriksaan pendawaian percuma di rumah terjejas banjir di Selangor, Pahang dan Kuala Lumpur.

Selain itu, Ismail Sabri berkata Perusahaan Otomobil Kedua Sdn Bhd (Perodua) akan menyediakan servis menunda kenderaan secara percuma bagi kenderaan Perodua berdasarkan insurans kenderaan itu.

Beliau berkata bayaran upah buruh untuk membaiki dan servis kenderaan yang dihantar ke pusat servis Perodua adalah percuma dan bayaran alat ganti pula diberikan diskaun 50 peratus.

“Saya difahamkan Menteri Kewangan Tengku Datuk Seri Zafrul Tengku Abdul Aziz akan berunding lagi dengan syarikat-syarikat kereta yang lain seperti Proton (Proton Holdings Bhd) dan sebagainya.

“Saya harap syarikat-syarikat lain boleh mengikut apa yang dilakukan oleh Perodua dan kalau lebih baik daripada itu pun kami mengalu-alukan,” katanya pada sidang media selepas meninjau kerja-kerja pembersihan pascabanjir di Taman Sri Nanding dan Kampung Dusun Tua, di sini hari ini.

Beliau turut memaklumkan kerajaan bakal menambah peruntukan bagi membaiki kerosakan kediaman dan infrastruktur akibat banjir sebagai tambahan kepada peruntukan awal RM100 juta. -BERNAMA


Pembukaan sempadan : Imigresen sediakan 970,000 buku pasport untuk pembaharuan pasport

KUALA LUMPUR, 22 Mac – Jabatan Imigresen Malaysia telah menyediakan sebanyak 970,000 buku pasport bagi tujuan pembaharuan Pasport Malaysia Antarabangsa sempena pembukaan sempadan negara pada 1 April ini.

Ketua Pengarah Imigresen Datuk Seri Khairul Dzaimee Daud berkata jumlah itu dijangka mencukupi sehingga Julai tahun ini bagi kegunaan rakyat negara ini yang ingin memperbaharui pasport mereka untuk keluar negara.

“Di dalam stok imigresen sekarang ini, kami mempunyai sebanyak 970,000 bilangan buku pasport yang mana jumlah ini dijangka mencukupi sehingga Julai tahun ini dan selepas itu barulah pihak kami akan menambah semula stok buku pasport.

Bilangan unjuran ini dibuat berdasarkan kepada jumlah statistik pembaharuan pasport dalam negara kita sebelum berlakunya pandemik COVID-19, dan pada ketika itu, jumlah rakyat kita yang memohon dan memperbaharui pasport mereka setiap tahun adalah antara 2.3 hingga 2.5 juta setahun,” katanya dalam program Bicara Naratif yang disiarkan secara langsung di saluran TV1 Radio Televisyen Malaysia (RTM) malam ini.

Menurutnya, Malaysia akan membenarkan rakyat dan pelancong asing memasuki negara ini bermula 1 April selepas pintu masuk sempadan negara ditutup sejak Mac 2020 bagi menangani pandemik COVID-19.

Sementara itu, bagi mengatasi masalah kesesakan di pintu keluar-masuk antarabangsa sempena bulan Ramadan dan musim mengerjakan ibadah umrah bermula April ini, Khairul Dzaimee berkata pihaknya akan menggalakkan para jemaah menggunakan sistem laluan automatik daripada kaunter manual.

“Ia bagi membolehkan urusan keluar masuk negara berjalan dengan lancar. Selain itu, strategi lain yang akan digunakan ialah kami akan membuka kaunter khas bagi jemaah yang tidak berupaya menggunakan ‘autogate’,” katanya.- BERNAMA


Kerajaan cadang pasang kolar penjejak pada Harimau Malaya

KOTA BHARU, 16 Jan – Kementerian Tenaga dan Sumber Asli bercadang untuk memasang kolar penjejak pada kira-kira 150 ekor Harimau Malaya di seluruh negara untuk memudahkan urusan menjejaki haiwan mamalia itu.

Menteri Tenaga dan Sumber Asli Datuk Seri Takiyuddin Hassan berkata penggunaan kolar penjejak menggunakan teknologi satelit itu dapat mengesan sekiranya hidupan liar itu berpindah ke kawasan lain atau keluar dari habitat asal.

“Kita juga telah mengarahkan Jabatan Perlindungan Hidupan Liar dan Taman Negara (Perhilitan) untuk mengkaji penggunaan kolar penjejak berkenaan terhadap Harimau Malaya seperti yang digunakan terhadap gajah liar sebelum ini.”

Sekiranya berkesan kita juga mahu gunakan kolar penjejak ini kepada Harimau Malaya supaya boleh jejak keberadaan haiwan tersebut,” katanya selepas menyampaikan sumbangan kepada persatuan, badan bukan kerajaan (NGO) dan kelab di Pusat Khidmat Ahli Parlimen Kota Bharu, di sini hari ini.

Mengulas lanjut, Takiyuddin yang merupakan Ahli Parlimen Kota Bharu berkata kerajaan memandang serius untuk melindungi Harimau Malaya daripada terancam dan pelbagai tindakan diambil untuk menyeimbangkan kepentingan pembangunan dan kelestarian alam.

“Kita sedar tentang perkara ini malahan kita telah mengambil tindakan yang luar biasa untuk menyelamatkan hidupan liar seperti baru-baru ini Perdana Menteri mempengerusikan mesyuarat membincangkan mengenai isu ini selain saya juga telah membawa pindaan Akta Perhilitan pada Disember tahun lalu dengan meningkatkan jumlah denda kepada mereka yang melakukan kesalahan terhadap hidupan liar,” katanya.

Sementara itu, mengulas mengenai isu harimau berkeliaran di Pos Bihai, Gua Musang baru-baru ini dipercayai aktiviti pembalakan, Takiyuddin berkata setiap kerajaan negeri diberikan kuasa mengikut undang-undang yang telah ditetapkan untuk menebang balak setiap tahun.

“Kerajaan negeri mempunyai hak untuk berbuat demikian kerana setiap tahun kerajaan negeri diberi kuasa untuk menebang balak menerusi Catuan Tebangan Tahunan (CTT) sebagai sumber ekonomi tetapi perlu ada penanaman semula dan mempunyai kawalan agar tidak menjejaskan habitat hidupan liar dan sebagainya,” katanya.

Media sebelum ini melaporkan, kemeriahan sambutan perayaan menuai padi dan menangkap ikan sungai masyarakat Orang Asli suku kaum Temiar di Kampung Sau, Pos Bihai di sini bertukar tragedi apabila seorang lelaki maut dibaham harimau pada 7 Jan lepas.

Dalam kejadian kira-kira pukul 9.10 pagi, mangsa, Anek Along, 59, dikatakan sedang menumbuk padi huma di belakang rumahnya namun didapati hilang sebelum mayatnya dijumpai penduduk di dalam hutan.-BERNAMA


ADUN Sindumin Yusof Yacob umum keluar Warisan

KOTA KINABALU, 8 Okt – Ahli Dewan Undangan Negeri (ADUN) Sindumin Datuk Dr Yusof Yacob hari ini mengumumkan keluar Parti Warisan Sabah (Warisan) untuk menjadi ADUN bebas yang menyokong kerajaan negeri ditadbir Gabungan Rakyat Sabah (GRS).

Bekas Ketua Penerangan Warisan itu berkata  tindakan tersebut diambil kerana mahu membantu rakyat di kawasan Dewan Undangan Negeri (DUN) Sindumin dan daerah Sipitang dalam menyelesaikan pelbagai masalah, selain berusaha membawa pembangunan ke kawasan itu.

“Tindakan saya adalah keputusan peribadi tanpa tekanan atau pengaruh sesiapa. Saya mahu fokus bekerja untuk rakyat yang saya wakili, bukan teriak-teriak di kedai kopi tetapi tiada apa-apa dilakukan untuk rakyat,” katanya pada sidang media, di sini hari ini.

Pada Pilihan Raya Umum ke-14 (PRU14) 2018, Yusof, 66, menang kerusi DUN Sindumin dengan majoriti 760 undi dalam saingan tiga penjuru, sebelum mempertahankan kerusi berkenaan pada Pilihan Raya Negeri Sabah ke-16, tahun lepas dengan majoriti 424 undi dalam saingan enam penjuru.

Dengan perkembangan terbaru itu, Warisan yang memenangi 23 kerusi DUN pada pilihan raya tersebut, kini tinggal 20 kerusi setelah ADUN Bugaya Manis Muka Mohd Darah meninggal dunia November tahun lepas dan ADUN Sebatik Hassan A Gani Pg Amir keluar parti pada Februari lalu.

Yusof berkata beliau telah berbincang dan menyatakan hasrat keluar parti dengan Presiden Warisan Datuk Seri Mohd Shafie Apdal dan Ahli Parlimen Semporna itu tiada halangan untuk beliau berbuat demikian.

“Kita bincang sebagai sahabat, beliau tiada halangan kerana dalam politik begitulah keadaannya, hari ini berkawan esok berpisah. Saya secara peribadi tidak mahu bermusuh dengan sesiapa, saya mahu jaga rakyat mahu jaga negeri Sabah.

“Saya dengan Warisan tiada masalah dan bersikap terbuka, saya bersedia dengan apa-apa tindakan selepas ini. Saya juga akan memberi surat makluman kepada Speaker DUN (Datuk Kadzim M Yahya),” katanya.

Ditanya tentang reaksi Warisan Bahagian Sipitang dan pengundi DUN Sindumin,  katanya terserah kepada mereka mengatakan apa sahaja atau mengikut jejak langkahnya, namun apa yang penting beliau dapat berkhidmat dengan lebih baik untuk rakyat diwakilinya.


Penunggang motosikal maut, kelindan dan pemandu lori cedera

ALOR GAJAH 23 Ogos – Seorang peniaga burger maut selepas motosikal berkuasa tinggi ditunggang terbabit kemalangan dengan tiga lori di Kilometer 206.4 Lebuhraya Utara Selatan (PLUS) arah selatan, jam 12.30 tengah malam tadi.

Akibat kejadian penunggang motosikal Rosli Yaakob, 39, disahkan maut dilokasi kejadian sementara itu seorang kelindan warga Bangladesh parah manakala seorang pemandu lori cedera.

Ketua Polis Daerah Alor Gajah Superintendan Arshad Abu berkata, ketika kejadian semua kenderaan membabitkan lori membawa muatan barangan kurier dan sangkar ayam serta motosikal berkuasa tinggi dalam perjalanan menghala dari arah utara ke selatan.

Beliau berkata, hasil siasatan dijalankan kemalangan dipercayai berlaku apabila pemandu lori membawa muatan barangan kurier berada di lorong kiri memperlahankan kenderaan dengan menyalakan lampu kecemasan.

Katanya, pemandu terbabit berbuat demikian berikutan terdapat pembinaan di lorong paling kanan dan lori sangkar ayam yang berada dibelakang turut melakukan tindakan sama.

“Namun lori ketiga dipandu lelaki berusia 29 tahun tiba-tiba melanggar belakang lori membawa muatan sangkar ayam menyebabkan kenderaan berat itu menggelongsor ke depan lalu melanggar belakang lori dihadapannya.

“Kelindan lori membawa muatan sangkar ayam kemudian membantu memberi amaran kepada pengguna lain menggunakan lampu telefon bimbit. Mangsa yang melalui lokasi kejadian dipercayai terlanggar lelaki Bangladesh berkenaan sebelum merempuh belakang lori ketiga,” katanya.

Arshad berkata, mangsa yang cedera kemudian dikejarkan ke Hospital Melaka (HM) bagi rawatan lanjut manakala mayat mangsa dihantar ke Unit Forensik Hospital Alor Gajah, bagi proses bedah siasat.

“Pemandu lori yang tersepit dirawat di Zon Hijau Unit Kecemasan HM disebabkan kecederaan di kepala manakala kelindan lori pula di Zon Merah kerana kecederaan di kepala dan beberapa bahagian badan yang lain.

“Kenderaan yang terlibat kini ditahan untuk dihantar ke Pusat Pemeriksaan Kenderaan Berkomputer (PUSPAKOM) bagi tindakan lanjut selain kes disiasat mengikut Seksyen 41(1) Akta Pengangkutan Jalan (APJ) 1987,” katanya.


PATI jadikan lampu navigasi pesawat sebagai panduan mendarat

Pegawai Memerintah Markas Operasi Pasukan Polis Marin (PPM) Wilayah 1 Langkawi DSP Rohizan Mohamad Said berkata lampu navigasi itu membantu pendatang tanpa izin terbabit mencari daratan apabila mereka memasuki perairan negara pada waktu malam memandangkan keadaan di tengah laut sangat gelap ketika itu.

“Isyarat lampu navigasi yang berada di atas gunung itu sangat penting kerana menunjukkan kepada juruterbang yang kawasan tersebut adalah kawasan pergunungan, selain ada kereta kabel, sekali gus mengelakkan kejadian tidak diingini,” katanya kepada Bernama dalam liputan eksklusif media bersama National Task Force.

Rohizan berkata isyarat lampu navigasi itu akan membawa pendatang tanpa izin mendarat di Teluk Nibong, berhampiran sebuah hotel lima bintang yang terletak di pesisiran pantai.

“Saya difahamkan pendatang tanpa izin telah berada di laut selama empat bulan dan pihak PPM menerima maklumat awal daripada nelayan yang ternampak sebuah kapal asing mencurigakan memasuki perairan negara.

“Sejurus menerima maklumat, PPM mengesan sebuah kapal yang didapati terkandas 500 meter dari teluk berkenaan dan mendapati sebahagian mereka terjun ke laut bersama tekong serta berenang menuju ke daratan,” katanya.

Pada 8 Jun lepas, Bernama melaporkan seramai 269 warga Rohingya yang cuba menceroboh perairan Langkawi ditahan oleh pihak berkuasa yang turut menemukan mayat seorang wanita di atas bot yang dinaiki pendatang tanpa izin terbabit.


Belum dapat ilham untuk bubar parlimen – Ismail Sabri

NEW YORK, 26 September – Ketika spekulasi mengenai tarikh Pilihan Raya Umum Ke-15 semakin kencang, Datuk Seri Ismail Sabri Yaakob belum membuat keputusan bila beliau akan membubarkan Parlimen.

Perdana Menteri berkata sebarang keputusan mengenai tarikh pembubaran Parlimen bergantung kepada perbincangan dalam kalangan pemimpin tertinggi UMNO pada 30 Sept ini.

“Pada 30 hari bulan, petang ada (mesyuarat) Top 5 dan biro politik, malam ada MT (Mesyuarat Tertinggi). Jadi kita tunggulah,” katanya pada sidang media di akhir lawatan kerja empat hari ke Amerika Syarikat.

Ditanya sama ada beliau sudah mendapat ilham bila akan membubarkan Parlimen semasa berada di bandar raya ini dan adakah ia semakin dekat, Ismail Sabri menjawab “belum lagi.”

“Saya berjalan di sekitar Central Park dan kagum dengan bagaimana kawasan hijau seluas 832 ekar di tengah-tengah bandar raya ini dikekalkan dan dipulihara” katanya.

“Saya mendapat inspirasi bagaimana untuk memulihara kawasan hijau kita. Namun untuk pilihan raya, saya tidak mendapat apa-apa inspirasi,” katanya sambil tersenyum.


Tunku Ismail dilantik Pemangku Raja mulai hari ini

ISKANDAR PUTERI, 16 Jun – Sultan Johor Sultan Ibrahim Almarhum Sultan Iskandar hari ini berkenan melantik anakanda sulung baginda, Tunku Mahkota Johor Tunku Ismail Sultan Ibrahim sebagai Pemangku Raja mulai hari ini.

Baginda mengumumkan perkara itu ketika bertitah merasmikan mesyuarat kedua (pembukaan rasmi) bagi Penggal Persidangan Pertama Dewan Undangan Negeri (DUN) Johor yang ke-15 di Bangunan Sultan Ismail, Kota Iskandar, di sini, hari ini.

Menerusi hantaran di laman Facebook Johor Southern Tigers pada 9 Jun lepas, Tunku Ismail berkata keputusan itu adalah disebabkan tanggungjawab dan komitmennya yang lain.- BERNAMA


Tanah runtuh: Tiada rekahan jalan di kawasan terlibat

KUALA LUMPUR,16 Dis – Tiada rekahan terbuka pada turapan permukaan (pavement) jalan di laluan B66 Jalan Batang Kali-Genting Hulu Selangor yang terlibat dengan insiden tanah runtuh awal pagi ini.

Menteri Kerja Raya Datuk Seri Alexander Nanta Linggi berkata kejadian tanah runtuh pada kira-kira 2.42 pagi tadi melibatkan runtuhan sepanjang hampir 300 meter (m) dan setinggi 70m.

“Hasil tinjauan dan pemeriksaan visual mendapati kawasan runtuhan tersebut melibatkan sebahagian dari jalan negeri B66 di bawah seliaan Jabatan Kerja Raya (JKR) Selangor iaitu sepanjang 5 meter,” katanya dalam kenyataan di sini hari ini.

Nanta berkata Jabatan Kerja Raya (JKR) dan pelbagai agensi sedang giat melaksanakan misi mencari dan menyelamat untuk mengeluarkan mangsa di tempat kejadian termasuk Pasukan Forensik Cawangan Kejuruteraan Cerun JKR Malaysia yang berada di lokasi bagi menjalankan siasatan lanjut.

“Kerja-kerja penambahbaikan akan dilaksanakan berdasarkan agihan peruntukan yang diterima. Kementerian Kerja Raya dan JKR akan sentiasa prihatin keselamatan dan keselesaan pengguna jalanraya,” katanya.

Nanta berkata Jalan B66 Batang Kali-Genting Hulu Selangor kini ditutup atas arahan Ibu Pejabat Polis Daerah (IPD) Hulu Selangor untuk keselamatan dan orang ramai boleh menggunakan laluan alternatif ketika ini iaitu menerusi Jalan Ulu-Yam Batu Caves ke Gombak dan menuju ke KLK untuk sampai ke destinasi akhir iaitu, Genting.

Sementara itu, Menteri Besar Pahang Datuk Seri Wan Rosdy Wan Ismail berkata pihaknya telah mengarahkan pasukan penyelamat dan sukarelawan dari negeri itu segera ke lokasi kejadian bagi membantu operasi mencari dan menyelamat mangsa.

“Saya menasihatkan orang ramai supaya lebih berhati-hati untuk mengadakan sebarang aktiviti perkhemahan sama ada di kawasan tanah tinggi atau pun di kawasan berhampiran sungai terutamanya pada musim tengkujuh,” katanya menerusi status di akaun Facebook rasminya hari ini.


Pro Canselor UiTM meninggal dunia

MELAKA 16 Ogos- Pro Canselor Universiti Teknologi Mara (UiTM), Tan Sri Dr. Abdul Rahman Arshad yang meninggal dunia kira-kira pukul 10.45 pagi ini akan dikebumikan di Kampung Air Limau


Tak serik simpan burung murai batu

JOHOR BAHRU 17 Jan. – Jabatan Perlindungan Hidupan Liar dan Taman Negara Semenanjung Malaysia (Perhilitan) menahan seorang lelaki serta merampas 97 burung murai batu termasuk 35 yang sudah mati dalam satu operasi di Felda Bukit Waha, dekat Kota Tinggi, semalam.

Pengarah Perhilitan Johor, Salman Saaban berkata, suspek berumur 43 tahun itu ditahan selepas didapati menyimpan burung berkenaan tanpa dokumen yang sah.

“Lelaki berkenaan pernah ditahan pada 9 Disember lalu di Teluk Ramunia kerana cuba menyeludup burung murai batu ke negara jiran membabitkan rampasan sebanyak 260 ekor burung berkenaan.

Salman berkata semua rampasan dibawa ke Pejabat Perhilitan Bandar Penawar, Johor untuk tindakan lanjut dan kes disiasat mengikut Seksyen 60 Akta Pemuliharaan Hidupan Liar 2010 yang memperuntukkan denda tidak lebih RM50,000 atau penjara hingga dua tahun, atau kedua-duanya, jika sabit kesalahan.


Tiada campur tangan dalam kes mahkamah libat Jemaah Menteri – PM Anwar

KUALA LUMPUR, 21 Feb – Perdana Menteri Datuk Seri Anwar Ibrahim memberi jaminan tidak akan mengganggu sebarang proses undang-undang melibatkan Jemaah Menteri yang terlibat dengan kes mahkamah.

Anwar berkata beliau telah memaklumkan kepada Peguam Negara dan Ketua Hakim Negara bahawa negara ini mesti ditegakkan atas prinsip negara hukum.

“Hari ini ada Ahli Yang Berhormat (daripada pembangkang) yang didakwa (di mahkamah), adakah perlu letak jawatan semua kedudukan di dalam parti? Tentunya jawapannya belum ataupun tidak,” kata beliau pada Waktu Pertanyaan-Pertanyaan Menteri di Dewan Rakyat hari ini.

Anwar menjawab soalan tambahan Ahmad Fadhli Shaari (PN-Pasir Mas) sama ada pelantikan Jemaah Menteri yang mempunyai kes mahkamah akan mempengaruhi keputusan atau perbicaraan di mahkamah.

Anwar berkata beliau tidak akan meminta maaf sekiranya dilihat keras dalam menangani isu rasuah, penyelewengan dan pemunggahan kekayaan negara selain menegaskan tindakan yang diambil berdasarkan bukti dan tidak melibatkan kepentingan peribadi.

“Saya hanya boleh bagi jaminan ia tidak menjejaskan prinsip dan dasar Madani yang saya ketengahkan. Saya arahkan ambil tindakan (jika ada kesalahan), saya tidak peduli dari parti mana (individu berkenaan) termasuklah daripada Keadilan (PKR) sendiri.

“Saya nak bawa rakyat faham bahawa negara tidak boleh selamat tanpa nilai, tatasusila dan akhlak. Kita boleh maju dari segi ekonomi tetapi rosak dari segi tatakelola, tadbir urus yang juga libat rasuah dan salah guna kuasa,” kata beliau.

Anwar berkata Datuk Seri Dr Ahmad Zahid Hamidi (BN-Bagan Datuk) yang dilantik sebagai timbalan perdana menteri telah menjalankan tugas dan amalan yang mematuhi prinsip dan dasar kerajaan.

“Ada satu kes yang dibawa kepada beliau di bawah syarikat GLC (syarikat berkaitan kerajaan) di bawah (kementerian) beliau yang mengusulkan beberapa tindakan segera tanpa tender, beliau telah menulis patuh pada arahan Perdana Menteri, Jemaah Menteri dan semua mesti melalui proses tender,” kata beliau.

Sementara itu, Perdana Menteri berkata Konsep Malaysia Madani adalah satu gagasan yang menyeluruh dan adil kepada semua rakyat di negara ini.

“Saya beri jaminan jangan gementar dengan istilah Arab (Madani), jangan prasangka kerana asalnya itu konsep Islam, saya jamin ia tetap untuk rakyat Malaysia keseluruhannya dan tetap keadilan bagi semua rakyat,” kata Anwar menjawab soalan tambahan Wee Ka Siong (BN-Ayer Hitam) mengenai bagaimana Perdana Menteri mahu menerapkan konsep Malaysia Madani dalam konteks masyarakat majmuk di negara ini.


Antibodi mereka yang sembuh kluster Sungai Lui lemah – KP Kesihatan

PUTRAJAYA 14 Julai – Kajian yang dijalankan Kementerian Kesihatan Malaysia (KKM) ke atas mereka yang sembuh daripada COVID-19 dalam kluster Sungai Lui mendapati kehadiran antibodi yang rendah, iaitu hanya 20 peratus, yang bermakna mereka boleh dijangkiti kembali.

Ketua Pengarah Kesihatan Datuk Dr Noor Hisham Abdullah berkata kajian dari negara lain turut mendapati mereka yang dijangkiti COVID-19 berhadapan dengan antibodi yang semakin berkurangan selepas lapan minggu pulih.

“Sepatutnya mereka yang dijangkiti COVID-19 mengalami peningkatan antibodi sehingga  80 peratus,” katanya kepada pemberita pada sidang media perkembangan COVID-19 di KKM di sini, hari ini.

Oleh itu, katanya, Malaysia sedang menimbang untuk menjalankan kajian fasa ketiga mengenai COVID-19 dalam mencari kaedah terbaik untuk merangsang antibodi yang berkekalan pada pesakit yang sudah sembuh.

Mengulas mengenai sifar penularan tempatan kes COVID-19 pada hari ini Dr Noor Hisham berkata ia menepati unjuran modelling KKM sebelum ini yang menyatakan pada tarikh ini kes penularan tempatan adalah sifar.

“Kes positif COVID-19 baharu pada hari ini adalah kes import yang mendapat jangkitan dari luar negara yang kita tidak dapat kawal,” katanya lagi.

Ditanya mengenai kebimbangan KKM pada masa ini, Dr Noor Hisham berkata beliau khuatir rakyat mula leka dan kembali kepada kehidupan normal tanpa mematuhi prosedur operasi standard (SOP).

“Barah virus (COVID-19)  itu ada lagi dan boleh merebak atau kembali kalau kita leka dan tidak ambil tindakan  pencegahan atau jaga kebersihan,” katanya.

Ditanya sama ada KKM bercadang menjadikan pemakaian pelitup muka sebagai mandatori, Dr Noor Hisham berkata KKM tidak berhasrat untuk menggunakan kaedah sebegitu.


PAU 2021: Perwakilan Sabah mahu isu infrastruktur ditangani

KUALA LUMPUR, 19 Mac – Ketika negeri-negeri lain rancak bercakap mengenai kesalinghubungan, Sabah masih berdepan dengan isu infrastruktur termasuk jalan raya, bekalan elektrik dan air bersih.

Masalah itu dibangkitkan Ketua UMNO Bahagian Putatan Jeffrey Nor Mohammad semasa membahaskan ucapan dasar presiden pada Perhimpunan Agung UMNO (PAU) 2021 di sini hari ini.

Perwakilan dari Negeri di Bawah Bayu itu berkata walaupun Sabah kaya dengan mineral seperti tembaga dan emas, namun masih jauh ketinggalan berbanding negeri lain malah antara yang termiskin di Malaysia.

“Saya ke Pilihan Raya Negeri di Johor dan Melaka, tidak lagi timbul isu jalan raya, bekalan air bersih dan elektrik tapi mereka bercakap soal kesalinghubungan.

Sehubungan itu, Jeffrey berharap kerajaan dapat memberi perhatian terhadap isu itu dan menanganinya kerana ia penting untuk memastikan Sabah dapat mengecap kejayaan seperti negeri-negeri lain.


Jalan Simpang Pulai – Cameron Highlands dibuka semula mulai Jumaat

IPOH, 14 Dis – Kedua-dua laluan di Seksyen 27 Jalan Simpang Pulai-Cameron Highlands di sini yang ditutup akibat kejadian tanah runtuh pada 2 Dis lepas akan dibuka semula kepada semua jenis kenderaan bermula Jumaat ini.

Pengerusi Jawatankuasa Infrastruktur Awam, Tenaga, Air dan Pengangkutan Awam Perak Datuk Mohd Zolkafly Harun berkata laluan itu djangka dibuka sepenuhnya pada sebelah pagi selepas kerja-kerja pembersihan dan pembinaan longkang selesai.

“Buat sementara ini, pihak konsesi sedang membersihkan jalan dan pembinaan longkang aliran air di tepi jalan bagi mengelakkan pergerakan tanah berlaku dan setakat ini tiada laporan berkaitan pergerakan tanah lagi,” katanya pada sidang media di pejabatnya di Bangunan Perak Darul Ridzuan di sini hari ini.

Beliau berkata semua pengguna jalan raya diminta berhati-hati ketika menggunakan laluan berkenaan yang keadaannya berbukit dan bercerun terutama ketika cuaca hujan bagi memastikan keselamatan nyawa mereka dan keluarga.

Pada 2 Dis lepas, dua maut selepas kenderaan dinaiki iaitu Toyota Alphard dan sebuah lori tertimbus dalam runtuhan tanah menyebabkan laluan berkenaan ditutup kepada semua kenderaan.

Sementara itu, Mohd Zolkafly berkata Jabatan Kerja Raya (JKR) Negeri Perak telah diarahkan untuk mengambil tindakan segera bagi menjalankan kerja-kerja pembaikan mendapan tanah di Laluan Persekutuan FT239 Jalan Ampang-Jelapang di sini yang telah berlanjutan hampir dua bulan.

“Ia berikutan keperluan mendesak oleh pengguna jalan raya sehingga menyebabkan kesesakan luar biasa terutama ketika waktu puncak dan hujung minggu,” katanya dan menambah hakisan tanah yang berlaku pada 19 Okt lepas dipercayai berpunca daripada resapan air kesan kebocoran longkang tepi jalan menyebabkan laluan kiri ditutup.- BERNAMA


Mayat lelaki tanpa identiti dijumpai di tepi Jalan Sepang-Salak

SEPANG, 15 April – Mayat lelaki tanpa identiti ditemukan di tepi Jalan Sepang-Salak di sini pagi tadi, dengan kesan kecederaan di perut serta tangan terikat dengan wayar kabel.

Ketua Polis Daerah Sepang ACP Wan Kamarul Azran Wan Yusof berkata pihaknya menerima laporan berhubung penemuan mayat itu kira-kira pukul 8.32 pagi daripada seorang individu yang menghubungi Balai Polis Sepang.

Beliau berkata mayat berkenaan ditemukan dalam keadaan berpakaian baju kemeja-T warna putih berkolar, berseluar panjang hitam dan pelitup muka di bawah dagu, dan dianggarkan berusia dalam lingkungan 20-an hingga 30-an serta tiada kesan suntikan imunisasi BCG (Bacillus Calmette Guerin) pada bahu.

Beliau berkata lokasi kejadian merupakan kawasan yang dikelilingi ladang kelapa sawit dan pemeriksaan di sekitar kawasan penemuan mayat menjumpai satu unit sarung sabit, tiga puntung rokok, gumpalan rambut dan kesan darah berhampiran mangsa.


Kelonggaran penerima dua dos vaksin diputus minggu depan – PM

Perdana Menteri Tan Sri Muhyiddin Yassin berkata kelonggaran itu bagi memberi faedah atau keistimewaan kepada mereka yang telah lengkap dos vaksin mereka.

“… dan lepas itu kita akan umumkan apakah kelonggaran-kelonggaran kepada mereka yang dapat dua dos ini supaya mereka tidak terus ‘terikat’; perlu ada beberapa kelebihan (advantage) untuk mereka,” katanya.

Menurutnya langkah berkenaan juga seiring dengan pembukaan lebih banyak sektor ekonomi terutama di Lembah Klang pada Fasa Kedua Pelan Pemulihan Negara (PPN) nanti.


COVID-19: 2,433 kes baharu, 9 kematian, 5 kluster hari ini – KP

Jumlah kes sembuh pula sebanyak 1,277, menjadikan jumlah kumulatif kes sembuh sepenuhnya COVID-19 di Malaysia ialah 108,109 kes iaitu 79.5 peratus daripada jumlah keseluruhan kes yang dilaporkan di negara ini.

Ketua Pengarah Kesihatan Tan Sri Dr Noor Hisham Abdullah berkata sehingga hari ini, jumlah kumulatif kes positif ialah 135,992 kes manakala jumlah kes aktif dengan kebolehjangkitan adalah 27,332 kes.

“Daripada jumlah kes baharu yang dilapor hari ini, terdapat tujuh kes import yang mendapat jangkitan dari luar negara, manakala penularan COVID-19 dalam negara pula sebanyak 2,426 kes.

“Bagi kes penularan di dalam negara, 1,784 kes adalah warganegara Malaysia dan 642 kes adalah bukan warganegara,” katanya dalam kenyataan hari ini.

Dr Noor Hisham berkata kes kematian pula membabitkan enam lelaki termasuk dua bukan warganegara, serta tiga wanita warga Malaysia yang berusia antara 37 hingga 94 tahun, melibatkan Selangor, Kuala Lumpur dan Sabah.

Beliau berkata sehingga kini terdapat 171 kes positif COVID-19 dirawat di Unit Rawatan Rapi (ICU) dengan 76 kes memerlukan bantuan pernafasan.

Mengenai kluster baharu, Dr Noor Hisham berkata terdapat lima kluster baharu hari ini iaitu Kluster Tapak Bina Cyber, Kluster Texmile dan Kluster Jalan Sibuga serta dua kluster rentas negeri iaitu Kluster Alor Durian dan Kluster Wakaf Lanas.

Kluster Tapak Bina Cyber dikesan melibatkan daerah Sepang, Petaling, Klang dan Hulu Langat di Selangor mencatat 67 kes positif COVID-19; Kluster Texmile di Gombak, Selangor (19 kes), manakala Kluster Jalan Sibuga di Sandakan, Sabah mencatat sembilan kes.

Selain itu, Kluster Alor Durian di Tumpat dan Kota Bahru, Kelantan mencatat 17 kes dan Kluster Wakaf Lanas di Pasir Puteh, Kelantan dengan 11 kes.

Dr Noor Hisham berkata kluster yang tamat hari ini ialah Kluster Bandar Impian, Kluster Indah Mas, Kluster Kubota, Kluster Batu Tiga, Kluster Rumah Merah, Kluster Sri Jujur, dan Kluster PTS Sibuga.

Ini menjadikan jumlah kluster aktif yang dipantau kini ialah 254 kluster dan daripada jumlah itu, sebanyak 65 kluster melaporkan pertambahan kes hari ini.  – BERNAMA


KPWKM fokus pulih, stabil emosi kanak-kanak yatim piatu akibat COVID – Rina

SEPANG 19 Sept – Aspek pemulihan dan kestabilan emosi kanak-kanak yang menjadi yatim atau yatim piatu akibat pandemik COVID-19 menjadi keutamaan Kementerian Pembangunan Wanita, Keluarga dan Masyarakat (KPWKM) bagi memastikan mereka dapat meneruskan kehidupan seperti biasa.

Menterinya Datuk Seri Rina Mohd Harun berkata, seramai 273 kaunselor Jabatan Kebajikan Masyarakat (JKM) dipertanggungjawabkan untuk memberikan kaunseling berkala kepada kanak-kanak yang trauma dan dikenal pasti memerlukan khidmat tersebut berdasarkan kepada situasi mereka.

“Ada yang menyatakan sampai sekarang walaupun ayahnya sudah meninggal sebulan lepas namun masih trauma dan tidak dapat terima kehilangan,” katanya kepada pemberita selepas melakukan tinjauan persediaan operasi taska di sini hari ini.

Rina berkata demikian ketika diminta mengulas mengenai nasib 4,422 murid sekolah di bawah Kementerian Pendidikan (KPM) yang telah kehilangan ibu atau bapa atau penjaga akibat COVID-19 serta menjadi anak yatim atau yatim piatu akibat wabak itu.

Selain khidmat kaunseling, Rina berkata KPWKM menerusi JKM akan mengenal pasti waris atau saudara-mara yang boleh menjaga mereka berdasarkan peruntukan di bawah Seksyen 17 Akta Kanak-Kanak 2001.

“Kami (KPWKM) ingin pastikan mereka membesar dalam suasana kekeluargaan. Dengan adanya penjaga, kemungkinan emosi mereka akan kembali stabil seperti sedia kala selain mendapat khidmat kaunseling dari JKM,” katanya.

Bagi membantu meringankan beban penjaga kanak-kanak terbabit, Rina berkata kerajaan mewujudkan Tabung Bantuan Segera dan Bantuan Kanak-Kanak dengan menyalurkan RM250 sebulan bagi seorang kanak-kanak berusia bawah tujuh tahun dan RM150 sebulan bagi seorang kanak-kanak berusia tujuh tahun dan ke atas.

“Sekiranya tiada waris atau saudara-mara yang boleh menjaga, kanak-kanak terbabit akan ditempatkan di mana-mana tujuh institusi perlindungan kanak-kanak di bawah JKM di seluruh negara,” katanya.

Institusi terbabit adalah Rumah Kanak-Kanak (RKK) Pokok Sena, Kedah; Taman Sinar Puteri (TSP) Batu Gajah, Melaka; TSP Cheras; Rumah Budak Lelaki (RBL) Melaka; RKK Mini Kelantan; TSP Kota Kinabalu dan TSP Kuching.